title: Kickboxer

text: "Video-oppaassa" vuodelta 1994 Kari Salminen luonnehti "Kickboxeria" Van Dammen 1980-luvun halpiselokuvista myyttisimmäksi ja fasistisimmaksi, mutta valitteli taistelukohtausten leikkaamista VHS-versiossa kolmella minuutilla. Hän antoi elokuvalle kaksi tähteä viidestä, mikä vastaa sanallista arviota ”keskinkertainen”.


title: Ambassador Bridge

text: Ambassador on kansainvälinen tiesilta, joka ylittää Kanadan ja Yhdysvaltojen rajalla kulkevan Detroitjoen. Silta yhdistää Yhdysvaltain Michiganissa sijaitsevan Detroitin ja Kanadan Ontariossa sijaitsevan Windsorin kaupungit. Sillan omistaa yhdysvaltalainen miljardööri Manuel "Matty" Moroun, ja sitä ylläpitää hänen omistamansa "Detroit International Bridge Company". Silta on vilkkaimmin liikennöity rajanylityspaikka maiden välillä. Sen kautta kulkee yli 10 000 ajoneuvoa päivittäin eli noin 25 prosenttia maiden välisestä liikenteestä. Sillan kautta kuljetetaan rahtia vuosittain noin 400 miljardin dollarin arvosta. Sillalla on neljä kaistaa, joita valo-ohjataan tarvittaessa liikennemäärän mukaan.


title: Ambassador Bridge

text: Ambassadorsilta on Québecin–Windsorin käytävän epäsuora jatkoyhteys Yhdysvaltoihin. Käytävän läpi kulkeva Ontario Highway 401 on tarkoitus tulevaisuudessa jatkaa sillalle, mahdollistaen joustavamman ja turvallisemman liikenteen. Uuden moottoritieosuuden on tarkoitus olla 3+3-kaistaista ja kulkea yhdentoista tunnelin kautta. Rakennustöiden kustannusarvio on vuonna 2011 noin 1,8 miljardia Kanadan dollaria.


title: Ambassador Bridge

text: Sillan kapasiteetin, sillan ikääntymisen ja kaistojen kapeuden vuoksi siltayhtiö on hakenut rakennuslupaa uudelle sillalle, joka korvaisi nykyisen sillan. Uudella sillalla on tarkoitus olla kolme kaistaa molempiin suuntiin ja sen kustannusarvio on noin miljardi Yhdysvaltain dollaria. Rakennuslupaa uudelle sillalle ei kuitenkaan ole vielä myönnetty molempien maiden viranomaisten vaatimien ympäristötutkimusten viivästymisen johdosta. Sillan omistaja Manuel Moroun on haastanut Yhdysvaltain ja Kanadan viranomaiset oikeuteen rakennusluvan viivästymisestä.


title: Ambassador Bridge

text: Detroitjoen ylitse suunniteltiin useitakin siltoja, joista ensimmäinen oli vuonna 1872 Great Western Railwayn suunnittelema nostosiltatyyppinen rautatiesilta; siltaa ei kuitenkaan koskaan rakennettu. Vuonna 1920 Charles Evan Fowler suunnitteli ylisuurta siltaa, jossa olisi ollut useita ajokaistoja ja raiteita junille sekä raitiovaunuille sekä käytävät jalankulkijoille. Hän perusti Canadian Transit Company ja American Transit Company -yhtiöt ajamaan siltahanketta molemmissa maissa, ja onnistui saamaan Kanadan parlamentin ja Yhdysvaltain kongressin tuen hankkeelle. Hän ei kuitenkaan onnistunut hankkimaan tarvittavaa rahoitusta sillalle ja hanke peruttiin. Ensimmäisen yhteys kaupunkien välillä oli vuonna 1909 avattu Canada Southern Railwayn rakentama Michigan Central Railway Tunnel -rautatietunneli.


title: Ambassador Bridge

text: Pankkiiri Joseph A. Bower uskoi siltahankkeeseen ja hankki vuonna 1924 optioita Canadian Transit Companystä sekä American Transit Companystä säilyttääkseen kongressin ja parlamentin kannatuksen. Hän onnistui myös hankkimaan useiden muiden tahojen tuen siltahankkeelleen, joista tärkeimpiä olivat Yhdysvaltain presidentti, Kanadan kenraalikuvernööri, Michiganin osavaltio ja Ontarion provinssi. Ainoa vaatimus sillalle oli laivojen 41 metrin alituskorkeus, silta suunniteltiin uudelleen 46 metrin alituskorkeudella. Detroitin pormestari John W. Smith yritti veto-oikeudellaan estää siltahankkeen, mutta kaupungin hallitus myönsi rakennusluvan.


title: Ambassador Bridge

text: Rakennustyöt aloitettiin 7. toukokuuta 1927 ja silta avattiin liikenteelle 11. marraskuuta 1929. Valmistuessaan sillan pisin jänneväli oli maailman pisin. Silta ei kuitenkaan pitänyt tätä ennätystä kuin muutaman vuoden: 1931 valmistuneen Hudsonjoen ylittävän George Washington Bridgen pisin jänneväli oli lähes kaksi kertaa pidempi.


title: Ambassador Bridge

text: Valmistumisen jälkeinen ensimmäinen vuosikymmen toi tullessaan monia taloudellisia vaikeuksia. Vain vuosi sillan avauduttua liikenteelle, Detroitjoen alittava Detroit–Windsor tunneli valmistui ja sen tullimaksut olivat huomattavasti siltaa edullisemmat, myös useat lauttayhtiöt yrittivät kilpailla puolittamalla ylitysmaksunsa. Monet lauttayhtiöt kuitenkin ajautuivat taloudellisiin vaikeuksiin eivätkä pystyneet jatkamaan toimintaansa. Sillan omistava yhtiö ei vuonna 1931 enää pystynyt vastaamaan veloistaan ja Detroit-Windsor tunneli koki saman kohtalon pian tämän jälkeen. Suurin syy liikennemäärien laskuun oli 1930-luvun lama. Liikennemäärät kasvoivat jonkin verran vuosina 1935–1937 ja etenkin rahtiliikenne kasvoi Kanadan puolelle rakennetun terminaalin valmistuttua 1937. Joseph A. Bower suoritti yhtiön uudelleenjärjestelyn joka astui voimaan 1. heinäkuuta 1939 ja yhtiö alkoi vihdoin tuottamaan voittoa. Samana vuonna Joseph A. Bower jätti siltayhtiön johtotehtävät pojalleen Robert Bowerille. Toisen maailmansodan aikana henkilöliikennettä rajoitettiin huomattavasti, mutta rahtiliikenne kasvoi huomattavasti. Sodan jälkeen liikennemäärät ovat kasvaneet vuosittain. Vuonna 1977 Joseph menehtyi ja Bowerin perhe vetäytyi yhtiön johtotehtävistä. Pitkällisten neuvottelujen jälkeen Manuel Morounin omistama Central Cartage Company hankki sillan omistukseensa 31. heinäkuuta 1981.


title: Pyhän uudelleen keksiminen

text: Pyhän uudelleen keksiminen: Uusi näkemys luonnontieteestä, järjestä ja uskonnosta () on Stuart Kauffmanin vuonna 2008 ilmestynyt kirja.


title: Partsin hallitus

text: Juhan Partsin hallitus oli aikavälillä 10. huhtikuuta 2003 – 13. huhtikuuta 2005 toiminut Viron hallitus. Se oli pääministeri Juhan Partsin johtama koalitiohallitus, jonka muodostivat Res Publica, Reformipuolue ja Kansanliitto. Hallitus muodostettiin maaliskuun alun 2003 Riigikogun vaalien jälkeen. Res Publica ja Kansanliitto olivat noiden vaalien suurimmat voittajat. Reformipuoluekin oli saanut yhden edustajan lisää eli 19 edustajaa. Näiden lisäksi hallituspohjan muodostivat Res Publican 28 ja Kansanliiton 13 paikkaa. Hallituspuolueilla oli siis yhteensä 60 paikkaa 101-paikkaisessa parlamentissa. Sittemmin näistä hallituspuolueista Res Publica yhdistyi Isänmaaliiton kanssa Isänmaan ja Res Publican liitoksi ja Kansanliitto putosi pois Riigikogusta vuoden 2011 vaaleissa.


title: Partsin hallitus

text: Hallitus kuitenkin istui vain puolet vaalikaudesta, kun se kaatui Res Publicaan kohdistuneeseen hallituskriisiin vain kaksi vuotta nimittämisensä jälkeen. Seuraajaksi tuli Ansipin I hallitus, jossa Res Publican korvasi Keskustapuolue.


title: Verenluovutuksen kriteerit

text: Suomen Punaisen Ristin (SPR) Veripalvelu on laatinut yleiset verenluovutuskriteerit taatakseen turvallisen luovutuksen niin luovuttajalle kuin verivalmisteiden vastaanottajillekin. Veripalvelu noudattaa verenluovutuksessa voimassa olevaa lainsäädäntöä (Veripalvelulaki ja Veripalveluasetus), viranomaismääräyksiä sekä yleiseurooppalaisia käytäntöjä ja EU:n veridirektiiviä.


title: Verenluovutuksen kriteerit

text: Alla luetellut kriteerit ovat yleislinjauksia. Sopivuutta luovuttajaksi voi tiedustella puhelimitse Veripalvelun maksuttomasta luovuttajainfosta 0800 0 5801 (arkisin klo 8-17) tai sähköpostitse verenluovutus@veripalvelu.fi. Veripalvelun kotisivuilla on muun muassa sairaus- ja lääkekohtaista tietoa mahdollisista luovutusesteistä. Sopivuus verenluovutukseen arvioidaan haastattelulla ennen jokaista luovutusta, aina tapauskohtaisesti.


title: Verenluovutuksen kriteerit

text: Luovuttaa ei tule koskaan, mikäli luovuttaja epäilee jotakin tartuntariskiä. Tuoreet tartunnat eivät usein näy testeissä.


title: Verenluovutuksen kriteerit

text:
Luovuttajan on…
Jos tiedossa on suuri kirurginen leikkaus lähikuukausien aikana, tulisi verenluovutuksesta pidättäytyä.


title: Rani Mukerji

text: Rani Mukerji (s. 21. maaliskuuta 1978) on intialainen näyttelijä. Hän on voittanut monia palkintoja, kuten seitsemän Filmfare Awards -palkintoa, ja on yksi hindinkielisen elokuvateollisuuden johtavista naisnäyttelijöistä.


title: Rani Mukerji

text: Mukerji teki Bollywood-debyyttinsä elokuvassa "Raja Ki Aayegi Baraat" vuonna 1997. Hänen ensimmäinen kaupallinen menestyksensä oli Karan Joharin ohjaama romanttinen komedia "Kuch Kuch Hota Hai" (1998), josta Mukerji voitti parhaan naissivuosan Filmfare Awards -palkinnon. Useat hänen seuraavista elokuvistaan eivät menestyneet odotetusti, mutta hän onnistui muuttamaan imagoaan draamaelokuvalla "Saathiya" (2002), joka toi hänelle palkintoja ja ehdokkuuksia.


title: Rani Mukerji

text: Vuonna 2005 Mukerjista tuli ensimmäinen näyttelijätär, joka on voittanut Filmfare Awards -palkinnon samana vuonna sekä parhaasta naispääosasta ("Hum Tum") että naissivuosasta ("Yuva"). Hänen roolisuoritustaan kuuromykkänä naisena draamaelokuvassa "Black" ylistettiin ja hän voitti monia palkintoja. Mukerji näytteli päärooleja komediaelokuvassa "Bunty Aur Babli" (2005) ja draamaelokuvassa "Kabhi Alvida Naa Kehna" (2006), jotka menestyivät Intiassa ja ulkomailla. Hänen seuraavat elokuvansa eivät menestyneet, mutta hän sai tunnustusta roolistaan trillerissä "No One Killed Jessica" (2011).


title: Rani Mukerji

text: Rani Mukerji syntyi elokuva-alalla työskentelevään bengaliperheeseen. Hänen isänsä Ram Mukherjee oli elokuvaohjaaja ja äitinsä Krishna Mukherjee oli playback-laulaja. Hänen veljensä Raja Mukherjee työskentelee myös elokuva-alalla. Tunnettu näyttelijä Kajol on heidän serkkunsa. Mukerji on koulutettu Odissi-tanssija.


title: Rani Mukerji

text: Mukerji meni naimisiin elokuvantekijä Aditya Chopran kanssa Italiassa 21. huhtikuuta 2014.


title: Usvakärpässieni

text: Usvakärpässieni ("Amanita lividopallescens") on kärpässieniin kuulava sienilaji. Se on lehtometsien laji, joka kasvaa haapojen seuralaisena. Suomessa laji on harvinainen ja sitä on tavattu muun muassa Turusta.


title: Salman Khan

text: Salman Khan (oik. Abdul Rashid Salim Salman Khan; s. 27. joulukuuta 1965 Indore, Madhya Pradesh) on intialainen elokuvanäyttelijä, -tuottaja ja televisiojuontaja. Hänen uransa hindinkielisessä elokuvateollisuudessa on kestänyt noin 30 vuotta ja hän on voittanut useita palkintoja, mukaan lukien kaksi National Film Awards -palkintoa tuottajana ja kaksi Filmfare Awards -palkintoa näyttelijänä. Hän kuuluu tämän hetken menestyneimpiin Bollywood-näyttelijöihin.


title: Salman Khan

text: Khan aloitti näyttelijän uransa sivuroolilla elokuvassa "Biwi Ho To Aisi" (1988) ja teki läpimurtonsa pääroolilla romanttisessa elokuvassa "Maine Pyar Kiya" (1989). Hän näytteli monessa 1990-luvun menestyselokuvassa, kuten romanttisessa draamassa "Hum Aapke Hain Koun…!" (1994), toimintatrillerissä "Karan Arjun" (1995), komediassa "Biwi No. 1" (1999), romanttisessa draamassa "Hum Dil De Chuke Sanam" (1999) ja perhedraamassa "Hum Saath-Saath Hain" (1999).


title: Salman Khan

text: Khan voitti parhaan miessivuosan Filmfare Awards -palkinnon roolistaan romanttisessa draamassa "Kuch Kuch Hota Hai" (1998). Hänen uransa lähti hetkellisesti laskuun 2000-luvulla, mutta Khan saavutti suuremman tähtistatuksen 2010-luvulla näyttelemällä pääroolia useissa menestyneissä toimintaelokuvissa, kuten "Dabangg" (2010), "Bodyguard" (2011), "Ek Tha Tiger" (2012), "Kick" (2014), "Bajrangi Bhaijaan" (2015), "Sultan" (2016) ja "Tiger Zinda Hai" (2017).


title: Salman Khan

text: Näyttelijän uransa lisäksi Khan tunnetaan esiintyjänä ja Being Human -hyväntekeväisyysjärjestön perustajana. Hänen yksityiselämäänsä ovat varjostaneet erilaiset kohut ja ongelmat lain kanssa.


title: Salman Khan

text: Salman Khan syntyi Indoressa Madhya Pradeshin osavaltiossa 27. joulukuuta 1965. Hän on käsikirjoittaja Salim Khanin ja tämän ensimmäisen vaimon Sushila Charakin vanhin poika. Khanilla on kaksi veljeä, Arbaaz Khan ja Sohail Khan, jotka työskentelevät elokuva-alalla. Hänellä on myös kaksi sisarta, Alvira ja Arpita. Näyttelijä Helen on hänen äitipuolensa. Khanin isänisä tuli Intiaan Afganistanista. Khan on sanonut olevansa sekä hindu että muslimi.


title: Salman Khan

text: Khan seurusteli näyttelijä Aishwarya Rain kanssa vuosina 1999–2002. Eron jälkeen Rai syytti Khania häirinnästä. Heidän myrskyisä suhteensa sai paljon mediahuomiota Intiassa.


title: Salman Khan

text: Khan kertoi elokuussa 2011 kärsineensä jo seitsemän vuoden ajan kolmoishermosärystä. Hänet leikattiin Yhdysvalloissa.


title: Salman Khan

text: Toukokuussa 2015 Khan sai viiden vuoden vankeustuomion ajettuaan autolla viiden jalkakäytävällä nukkuneen miehen päälle Mumbaissa vuonna 2002. Yksi miehistä kuoli. Oikeuden mukaan Khan oli tapahtumahetkellä alkoholin vaikutuksen alaisena. Joulukuussa 2015 korkein oikeus kuitenkin vapautti hänet syytteistä riittämättömien todisteiden vuoksi.


title: Salman Khan

text: Salman Khan äänestettiin vuonna 2004 maailman seitsemänneksi parhaimman näköiseksi mieheksi Yhdysvaltojen "People"-lehdessä. Häntä esittävä vahanukke julkistettiin Madame Tussaudsin vahakabinetissa Lontoossa 15. tammikuuta 2008.


title: Bipasha Basu

text: Bipasha Basu (s. 7. tammikuuta 1979 New Delhi) on intialainen näyttelijä. Hän esiintyy enimmäkseen hindinkielisissä elokuvissa, mutta on työskennellyt myös joissakin telugun-, tamilin ja bengalinkielisissä elokuvissa. Hänellä oli menestyksekäs ura mallina ennen siirtymistä elokuviin.


title: Bipasha Basu

text: Basu teki näyttelijändebyyttinsä elokuvassa "Ajnabee" (2001), mistä hän voitti parhaan naistulokkaan Filmfare Awards -palkinnon. Hänen ensimmäinen menestyselokuvansa oli "Raaz" (2002). Hän sai huomiota rohkealla roolillaan eroottisessa trillerissä "Jism" (2003). Basun seuraaviin menestyselokuviin kuuluivat "No Entry" (2005), "Phir Hera Pheri" (2006), "Dhoom 2" (2006) ja "Race" (2008). Hän sai kehuja kriitikoilta roolisuorituksistaan elokuvissa "Apaharan" (2005), "Corporate" (2006) ja "Bachna Ae Haseeno" (2008). Hänen merkittäviin töihinsä kuuluvat myös pääosat elokuvissa "" (2009) ja "Raaz 3" (2012). Basu teki kansainvälisen debyyttinsä elokuvassa "The Lovers" (2015).


title: Bipasha Basu

text: Bipasha Basu syntyi bengaliperheeseen New Delhissä. Hän muutti perheensä kanssa Kalkuttaan käydessään peruskoulua.


title: Bipasha Basu

text: Basu seurusteli näyttelijä Dino Morean kanssa vuosina 1996–2002 ja näyttelijä John Abrahamin kanssa vuosina 2002–2011. Basu vahvisti helmikuussa 2014 olevansa parisuhteessa näyttelijä Harman Bawejan kanssa, mutta kertoi suhteen päättyneen vielä saman vuoden aikana. Vuonna 2015 Basu tapaili vastanäyttelijäänsä Karan Singh Groveria. Pari meni naimisiin Mumbaissa 30. huhtikuuta 2016.


title: Bipasha Basu

text: Brittiläinen "Eastern Eye" -lehti nimesi Basun seksikkäimmäksi aasialaiseksi naiseksi vuosina 2005 ja 2007.


title: Hrithik Roshan

text: Hrithik Roshan (s. 10. tammikuuta 1974 Mumbai, Maharashtra) on intialainen elokuvanäyttelijä. Hän on voittanut kuusi Filmfare Awards -palkintoa ja kuuluu hindinkielisen elokuvateollisuuden korkeimmin palkattuihin näyttelijöihin.


title: Hrithik Roshan

text: Roshan esiintyi lapsinäyttelijänä muutamassa elokuvassa 1980-luvulla. Hän teki debyyttinsä aikuisena menestyselokuvassa "Kaho Naa… Pyaar Hai" (2000), mistä hän voitti sekä parhaan miestulokkaan että parhaan miespääosan Filmfare Awards -palkinnon. Seuraavaksi Roshan näytteli päärooleja elokuvissa "Fiza" ja "Operaatio Kashmir" (2000). Hänellä oli rooli erittäin hyvin menestyneessä melodraamassa "K3G – Ilon päiviä, surun päiviä" (2001). Hänen seuraavat menestyselokuvansa olivat "Koi… Mil Gaya" (2003) ja sen jatko-osa "Krrish" (2006), joista hän voitti monia parhaan miespääosan palkintoja. Roshan voitti kolmannen Filmfare Awards -palkintonsa parhaasta miespääosasta elokuvasta "Dhoom 2" (2006) ja neljännen elokuvasta "Jodhaa Akbar" (2008). Myöhemmin hän sai ylistystä roolistaan elokuvassa "Guzaarish" (2010), ja myös kaupallista menestystä elokuvista "Zindagi Na Milegi Dobara" (2011), "Agneepath" (2012), "Krrish 3" (2013) ja "Bang Bang!" (2014). Roshan on saavutuksillaan osoittanut kuuluvansa aikansa johtaviin miesnäyttelijöihin hindinkielisessä elokuvateollisuudessa.


title: Hrithik Roshan

text: Hrithik Roshan syntyi Mumbaissa elokuva-alalta tunnettuun perheeseen. Hänen isänsä, elokuvaohjaaja Rakesh Roshan on säveltäjä Roshanin poika ja äitinsä Pinky Roshan on elokuvantekijä J. Om Prakashin tytär. Roshanilla on vanhempi sisar Sunaina.


title: Hrithik Roshan

text: Hän meni naimisiin Sussanne Khanin, näyttelijä Sanjay Khanin tyttären, kanssa 20. joulukuuta 2000. Heillä on kaksi poikaa, vuonna 2006 syntynyt Hrehaan ja vuonna 2008 syntynyt Hridhaan. Roshan ilmoitti 13. joulukuuta 2013, että hänen vaimonsa on päättänyt erota ja lopettaa heidän 17-vuotisen suhteensa.


title: Hrithik Roshan

text: Roshanilla on oikeassa kädessään kaksi yhteenkasvanutta peukaloa, mikä yleensä piilotetaan elokuvissa.


title: Hrithik Roshan

text: Hrithik Roshania esittävä vahanukke julkistettiin Lontoossa sijaitsevassa Madame Tussaudsin vahakabinetissa 20. tammikuuta 2011. Roshan lanseerasi oman HRx-vaatemerkkinsä marraskuussa 2013.


title: Jarkko Määttä

text: Jarkko Määttä (s. 28. joulukuuta 1994 Iisalmi) on suomalainen mäkihyppääjä, joka edustaa Kainuun Hiihtoseuraa.


title: Jarkko Määttä

text: Vuonna 2010 Määttä voitti mäkihypyn kesäkilpailujen alle 18-vuotiaiden Suomen mestaruuden ja sijoittui keväällä 2011 aikuisten SM-suurmäessä hopealle. Vuoden 2016 marraskuussa Määttä voitti normaalimäen vuoden 2017 Suomen mestaruuden Rovaniemellä. Maailmancupissa hän debytoi kauden 2010–2011 avauskilpailussa Rukalla ollen lopputuloksissa 47:s. Maaliskuussa 2011 hän oli Salpausselällä 30:s. Kaudella 2011–2012 Määttä ei yltänyt hyppäämissään maailmancupin osakilpailuissa pistesijoille.


title: Jarkko Määttä

text: Kaudelle 2013–2014 Määttä nousi Suomen joukkueeseen mäkiviikolle. Oberstdorfin avauskilpailussa hän oli paras suomalainen sijoittuen 23:nneksi. Innsbruckin yhden kierroksen kilpailussa hän oli yhdeksäs. Vuonna 2014 Määttä osallistui ensimmäisiin olympialaisiinsa Sotšissa. Hän sijoittui normaalimäessä 33:nneksi, suurmäessä 43:nneksi ja joukkuekilpailussa kahdeksanneksi.


title: Jarkko Määttä

text: Falunin MM-kilpailuissa 2015 Määttä sijoittui suurmäessä 22:nneksi ja normaalimäessä 34:nneksi. Niitä seuranneessa Salpausselän osakilpailussa hän saavutti uransa parhaan maailmancup-sijoituksensa oltuaan kahdeksas.


title: Jürgen Veber

text: Jürgen Veber (s. 10. helmikuuta 1983 Pärnu) on virolainen taikuri ja jalkapalloilija, joka pelasi maalivahtina Warrior Valgassa ja JK Viljandissa.


Naisten 10 kilometrin hiihto hiihdon maailmanmestaruuskilpailuissa 2011 järjestettiin perinteisellä hiihtotavalla 23. ja 28. helmikuuta.


title: Naisten 10 kilometrin hiihto hiihdon maailmanmestaruuskilpailuissa 2011

text: Q = Urheilija selviytyi varsinaiseen kilpailuun


Naisten 4 × 5 kilometrin viesti hiihdon maailmanmestaruuskilpailuissa 2011 järjestettiin 3. maaliskuuta. Kilpailuun osallistui 14 joukkuetta. Joukkueiden ensimmäiset kaksi hiihtäjää hiihtivät perinteisellä ja kaksi viimeistä vapaalla hiihtotavalla.


title: Fukushima I -voimalan ydinonnettomuudet

text: Fukushima I -voimalan ydinonnettomuudet () olivat joukko 11. maaliskuuta 2011 tapahtuneesta Tōhokun maanjäristyksestä ja sitä seuranneesta tsunamista seuranneita ydinonnettomuuksia. Japanin itärannikolla, 250 kilometriä Tokiosta pohjoiseen, sijaitsevan ydinvoimalan reaktorit 1, 2 ja 3 olivat pysähtyneet automaattisesti maanjäristyksen seurauksena. Maanjäristys vahingoitti sähkölinjoja, ja voimalaitos menetti yhteyden Japanin sähköverkkoon. Sen jälkeen laitos tuotti sähköä jäähdytysjärjestelmille dieselgeneraattoreilla. Noin 50 minuuttia myöhemmin tsunami tuhosi dieselgeneraattorit, voimalaitos jäi yli viikoksi kokonaan ilman sähköä, ja yksi kerrallaan sen jäähdytysjärjestelmät pysähtyivät. Kolmen reaktorin sydämessä polttoaine ylikuumeni ja lopulta suli. Radioaktiivisia aineita vapautui reaktorin polttoaineesta suojarakennukseen ja myöhemmin sieltä ympäristöön.


title: Fukushima I -voimalan ydinonnettomuudet

text: Onnettomuus luokiteltiin seitsenportaisella INES-asteikolla korkeimpaan luokkaan 7. Se on maailman toiseksi pahin ydinvoimalaonnettomuus Tšernobylin onnettomuuden jälkeen. Voimalaitoksen lähialueilta (noin 30 kilometrin alueelta) evakuoitiin noin 170 000 henkilöä. Suojelutoimenpiteiden ansiosta ihmisten saamat säteilyannokset jäivät vähäisiksi. Toisaalta itse evakuointi aiheutti kuolemantapauksia. Suoria säteilyn haittavaikutuksia ei ole havaittu. WHO:n arvion mukaan säteilyaltistus saattaa hieman lisätä eniten altistuneiden ihmisten ja laitoksen työntekijöiden syöpäriskiä. Riskin kasvu on kuitenkin niin pieni, että sitä ei voida tilastollisesti havaita syöpään sairastuneiden lukumäärässä.


title: Fukushima I -voimalan ydinonnettomuudet

text: Fukushima I -voimalassa on kuusi General Electricin kiehutusvesireaktoria (BWR), teholtaan 439–1 067 megawattia. 1960-luvulla suunniteltujen reaktoreiden heikkouksia ja jäähdytysjärjestelmiä on kritisoitu jo vuonna 1972. Laitoksen omistaa Tokyo Electric Power Company (TEPCO), ja se kytkettiin verkkoon maaliskuussa 1971. Samanlaisia laitoksia on Yhdysvalloissa 23 ja Euroopassa Espanjan Burgosissa. "Daiichi" tarkoittaa japanin kielellä ensimmäinen, joten Fukushima I -voimalasta käytetään nimeä Fukushima Daiichi. 11 kilometriä etelämpänä sijaitsee Fukushima II -voimala eli Fukushima Daini. Siellä ei tapahtunut onnettomuutta.


title: Fukushima I -voimalan ydinonnettomuudet

text: 11. maaliskuuta 2011 kello 14.46 Japanin aikaa tapahtui suuri, magnitudin 9,0 maanjäristys meren alla Japanin itärannikolla. Maanjäristys laukaisi reaktoreissa automaattisen pikasulun, joka pysäytti ketjureaktion. Ydinreaktori tarvitsee kuitenkin jäähdytystä vielä sammuttamisen jälkeen, koska reaktorissa olevat radioaktiiviset fissiotuotteet hajoavat ja tuottavat jälkilämpötehoa.


title: Fukushima I -voimalan ydinonnettomuudet

text: Maanjäristys vahingoitti sähkölinjoja, ja voimalaitos menetti yhteyden Japanin sähköverkkoon. Laitoksella oli tällaista tilannetta varten 13 dieselgeneraattoria, jotka käynnistyivät automaattisesti ja tuottivat sähköä jäähdytysjärjestelmille. Tässä vaiheessa tilanne oli vielä hallinnassa.


title: Fukushima I -voimalan ydinonnettomuudet

text: Maanjäristys aiheutti suuren, korkeudeltaan 14–15-metrisen tsunamin, joka osui Fukushiman laitosalueelle noin 50 minuuttia järistyksen jälkeen. Maanpinta oli laitosalueella kymmenen metriä merenpinnan yläpuolella, joten tsunami hukutti alueen yli neljä metriä veden alle ja tuhosi dieselgeneraattorit, jotka oli sijoitettu turbiinirakennusten kellareihin. Kuutosyksiköllä yksi generaattori pysyi toiminnassa, koska se oli sijoitettu korkeammalle. Vesi tuhosi myös laitosten sähköjärjestelmät, joten myöhemmin paikalle tuotuja siirrettäviä generaattoreita ei saatu yhdistettyä hätäjäähdytysjärjestelmiin.


title: Fukushima I -voimalan ydinonnettomuudet

text: Ykkösyksikkö oli varustettu kahdella eristyslauhduttimella, joilla voidaan jäähdyttää reaktoria passiivisesti ilman sähkövirtaa. Lauhduttimessa on vesiallas, johon on upotettu lämmönvaihdin. Kun venttiilit avataan, kuuma höyry virtaa reaktorista putkea pitkin lämmönvaihtimeen, jossa se jäähtyy ja lauhtuu vedeksi. Vesi virtaa toista putkea takaisin reaktoriin ja jäähdyttää sitä. Maanjäristyksen jälkeen Fukushiman työntekijät avasivat ja sulkivat eristyslauhduttimien venttiilejä ja siten säätelivät reaktorin jäähdytystä. Tsunamin saapuessa lauhduttimen venttiilit sattuivat olemaan kiinni. Venttiilien avaamiseen tarvitaan sähköä, joten sähkökatkoksen jälkeen eristyslauhdutinta ei saatu enää toimimaan, koska venttiilien avaaminen ei onnistunut.


title: Fukushima I -voimalan ydinonnettomuudet

text: Kun eristyslauhdutin lakkasi toimimasta, ykkösreaktoria ei enää saatu jäähdytettyä. Jälkilämpöteho alkoi kiehuttaa vettä pois reaktorista. Noin kolme tuntia maanjäristyksen jälkeen vedenpinnan korkeus reaktorissa oli laskenut polttoainesauvojen yläosan tasolle, ja reaktorin sydän alkoi ylikuumentua. Polttoainesauvojen suojakuoret oli tehty zirkoniumista, joka reagoi kuumentuneena kemiallisesti vesihöyryn kanssa tuottaen vetyä ja lämpöä. Tämä kiihdytti reaktorin sydämen kuumenemista, kunnes se alkoi sulaa. Reaktoria yritettiin jäähdyttää pumppaamalla vettä paloautoilla, mutta työ keskeytyi monta kertaa, koska veden kuljettaminen rakennuksen lähelle oli vaikeaa tsunamin ja maanjäristyksen jälkeisissä olosuhteissa.


title: Fukushima I -voimalan ydinonnettomuudet

text: Reaktori oli sijoitettu paineenkestävään suojarakennukseen, jonka tehtävä oli estää radioaktiivisten aineiden pääsy ympäristöön onnettomuustilanteissa. Kun vesi kiehui reaktorissa, höyry purkautui suojarakennukseen, jolloin sen sisäinen paine lähti kasvamaan. Estääkseen suojarakennuksen rikkoutumisen ylipaineen takia työntekijät avasivat paineenalennusventtiilit iltapäivällä 12. maaliskuuta, noin vuorokausi maanjäristyksen jälkeen. Venttiilien kautta päästettiin höyryä ulos suojarakennuksesta ja sen painetta saatiin alennettua. Samalla ympäristöön pääsi kuitenkin radioaktiivisia fissiotuotteita, jotka olivat vapautuneet sulaneista polttoainesauvoista.


title: Fukushima I -voimalan ydinonnettomuudet

text: Noin 25 tuntia maanjäristyksen jälkeen, 12. maaliskuuta kello 15.36 tapahtui suojarakennuksen ulkopuolella ykkösyksikön reaktorirakennuksessa vetyräjähdys. Räjähdyksen taustalla oli suojarakennuksen korkean paineen takia sen ulkopuolelle vuotanut vety, joka oli sekoittunut reaktorirakennuksen ilman kanssa muodostaen räjähtävän seoksen. Vetyräjähdys ei vahingoittanut suojarakennusta, mutta se tuhosi reaktorirakennuksen ylimmän kerroksen. Räjähdyksessä loukkaantui viisi työntekijää.


title: Fukushima I -voimalan ydinonnettomuudet

text: Vuonna 2015 ykkösyksikön tilannetta tutkittiin myoniradiografialla. Kuvien perusteella näytti, että suurin osa reaktorin polttoaineesta oli sulanut ja valunut joko paineastian pohjalle tai, jos paineastia on sulanut puhki, suojarakennuksen lattialle.


title: Fukushima I -voimalan ydinonnettomuudet

text: Maanjäristyksen jälkeen kakkosreaktorin jäähdytys hoidettiin RCIC-järjestelmällä (Reactor Core Isolation Cooling). Kun jälkilämpö kiehuttaa vettä reaktorissa, syntyvä höyry virtaa RCIC-turbiinin läpi suojarakennukseen. Samalla akselilla turbiinin kanssa on pumppu, joka pumppaa jäähdytysvettä reaktoriin. Koska RCIC-järjestelmä tarvitsee sähköä vain säätöventtiilien ohjaukseen, se jatkoi toimintaansa tsunamin jälkeen, vaikka kaikki sähköt olivat poikki.


title: Fukushima I -voimalan ydinonnettomuudet

text: Kakkosreaktorin onnettomuus eteni hitaammin kuin ykkös- ja kolmosreaktoreilla. Lähes kolme vuorokautta maanjäristyksen jälkeen 14. maaliskuuta kello 13 havaittiin, että vedenpinnan korkeus kakkosreaktorissa oli alkanut laskea. RCIC-järjestelmä oli toiminut siihen saakka itsestään ilman sähköä. Työntekijät yrittivät pumpata jäähdytysvettä reaktoriin palovesipumpuilla, mutta aluksi se ei onnistunut, koska reaktorin paine oli liian korkea. Työntekijät saivat avattua reaktorin paineenalennusventtiilin, ja samana päivänä noin kello 20 aloitettiin meriveden pumppaaminen kakkosreaktoriin paloautoilla.


title: Fukushima I -voimalan ydinonnettomuudet

text: Kuuden aikaan aamulla 15. maaliskuuta laitosalueella kuultiin voimakas räjähdys. Samoihin aikoihin kakkosyksikön suojarakennuksen yksi painemittari oli lakannut toimimasta, mistä aluksi pääteltiin, että kakkosyksiköllä oli tapahtunut räjähdys. Myöhemmin kuitenkin havaittiin, että räjähdysääni olikin tullut nelosyksikön reaktorirakennuksesta. Kakkosyksiköllä ei tapahtunut vetyräjähdystä mahdollisesti siksi, että reaktorirakennuksen seinässä oleva luukku oli auennut ja vety pääsi poistumaan sen kautta.


title: Fukushima I -voimalan ydinonnettomuudet

text: Ykkösyksikön tavoin kakkosreaktorista suojarakennukseen purkautunut höyry nosti suojarakennuksen painetta. Estääkseen suojarakennuksen rikkoutumisen ylipaineen takia työntekijät yrittivät avata sen paineenalennusventtiilejä, mutta tämä ei onnistunut. Työskentely korkeassa säteilytasossa ilman sähköä ja valoa oli vaikeaa. Aamulla 15. maaliskuuta havaittiin höyryn nousevan kakkosyksikön reaktorirakennuksesta. Samalla laitosalueella säteilyn annosnopeus nousi. Taustalla oli todennäköisesti kakkosyksikön suojarakennuksen rikkoutuminen ylipaineen vaikutuksesta. Höyry ja radioaktiiviset fissiotuotteet pääsivät rikkoutuneesta suojarakennuksesta reaktorirakennukseen ja sieltä ympäristöön.


title: Fukushima I -voimalan ydinonnettomuudet

text: Vuonna 2016 kakkosyksikön tilannetta tutkittiin muiden tapaan myoniradiografialla. Kuvien perusteella näytti siltä, että suurin osa polttoaineesta oli sulanut ja valunut paineastian pohjalle. Vuonna 2017 suojarakennukseen reaktorin alapuolelle työnnettiin kamera. Reaktorin alapuolella on metalliritilästä tehtyjä kävelytasoja huoltotöitä varten. Kuvien perusteella osa näistä ritilätasoista on romahtanut. Ritilätasojen päällä näkyy materiaalia, joka näyttää sulaneelta ja uudelleen jähmettyneeltä polttoaineelta, joka on purkautunut suojarakennukseen hajonneesta reaktorin paineastiasta. Materiaalista ei saatu näytettä, josta olisi voitu analysoida, onko se uraania vai jotain muuta. Tammikuussa 2018 saatiin kameran avulla tutkittua suojarakennuksen lattiaa reaktorin alapuolella. Lattialla on soran näköistä materiaalia, joka on todennäköisesti sulanutta ja uudelleen jähmettynyttä polttoainetta. Lisäksi kuvissa näkyy polttoainenipun osia, jotka eivät ole sulaneet. Reaktorin paineastiassa täytyy siis olla melko suuri reikä, jonka läpi nämä osat ovat pudonneet. Kuvista ei voi arvioida lattialla olevan materiaalin määrää. Vielä ei siis tiedetä, kuinka suuri osa polttoaineesta on reaktorissa ja kuinka suuri osa suojarakennuksen lattialla. Kameran mukana oli säteilymittari. Annosnopeus suojarakennuksessa vaihteli välillä 7–42 Gy/h.


title: Fukushima I -voimalan ydinonnettomuudet

text: Kolmosyksikön jäähdytys maanjäristyksen jälkeen hoidettiin samanlaisella turbiinikäyttöisellä RCIC-järjestelmällä kuin kakkosreaktorilla. Erona oli, että kolmannella akut ja niihin liitetty sähköjärjestelmä säilyivät tsunamista huolimatta toiminnassa, joten tasavirtaa oli käytettävissä, vaikka dieselgeneraattorien kastuttua vaihtovirtaa ei enää ollut. Akuista saatavalla sähköllä valvomon mittausjärjestelmät toimivat, ja työntekijät pystyivät seuraamaan reaktorin painetta ja vedenpinnan korkeutta sekä säätämään RCIC-järjestelmän venttiilejä.


title: Fukushima I -voimalan ydinonnettomuudet

text: Kolmosyksikön RCIC-jäähdytysjärjestelmä lakkasi toimimasta 12. maaliskuuta kello 11.36, noin 21 tuntia maanjäristyksen jälkeen. Toinen samantyyppinen turbiinikäyttöinen jäähdytysjärjestelmä (HPCI, High pressure coolant injection) käynnistyi noin tuntia myöhemmin, ja reaktoriin saatiin taas pumpattua vettä. Noin 36 tuntia maanjäristyksen jälkeen HPCI-järjestelmä pysäytettiin, koska reaktorin paine oli laskenut liian alas eikä järjestelmä enää toiminut kunnolla. Kolmosyksikön jäähdytys lakkasi siis toimimasta aamuyöllä 13. maaliskuuta.


title: Fukushima I -voimalan ydinonnettomuudet

text: Reaktoriin saatiin pumpattua jäähdytysvettä paloautoilla saman päivän aamulla noin kello 9, yli 42 tuntia maanjäristyksen jälkeen. Samoihin aikoihin käynnistyi suojarakennuksen paineenalennus, eli höyryä ja sulaneesta polttoaineesta vapautuneita radioaktiivisia fissiotuotteita vapautui suojarakennuksesta ympäristöön ilmastointipiipun kautta. Työntekijöillä oli vaikeuksia pitää suojarakennuksen paineenalennusventtiilejä auki, koska siihen tarvittiin paineilmaa. Venttiilit sulkeutuivat ja avattiin uudelleen monta kertaa, ja rakennuksen paine nousi ja laski. Myös jäähdytysveden pumppaus reaktoriin paloautoilla keskeytyi useita kertoja.


title: Fukushima I -voimalan ydinonnettomuudet

text: Kolmosyksikön reaktorirakennuksessa tapahtui vetyräjähdys 14. maaliskuuta kello 11.01 eli noin 68 tuntia maanjäristyksen jälkeen. Ykkösyksiköllä kaksi päivää aikaisemmin tapahtuneen räjähdyksen tapaan vety oli muodostunut höyryn ja zirkoniumin kemiallisessa reaktiossa reaktorin sydämen ylikuumentuessa. Vety oli vapautunut reaktorista suojarakennukseen, vuotanut sieltä korkean paineen takia ulos reaktorirakennukseen ja muodostanut ilman kanssa räjähtävän seoksen. Räjähdyksessä tuhoutui reaktorirakennuksen ylin kerros, ja 11 työntekijää loukkaantui.


title: Fukushima I -voimalan ydinonnettomuudet

text: Vuonna 2017 kolmosyksikön tilannetta tutkittiin muiden yksiköiden tapaan myoniradiografialla. Kuvien perusteella näytti siltä, että suurin osa reaktorin polttoaineesta oli sulanut. Jonkin verran polttoainetta oli todennäköisesti jähmettynyt paineastian pohjalle, ja osa polttoaineesta on valunut rikkoutuneesta paineastiasta suojarakennuksen lattialle.


title: Fukushima I -voimalan ydinonnettomuudet

text: Maanjäristyksen aikaan nelosreaktori oli sammutettu huoltoseisokkia varten ja kaikki polttoaine oli siirretty reaktorista käytetyn polttoaineen varastoaltaaseen, joka sijaitsee suojarakennuksen ulkopuolella reaktorirakennuksessa. Altaassa oli noin 12 metriä vettä, joka toimi säteilysuojana. Polttoaineessa syntyvä jälkilämpö poistettiin jäähdyttämällä altaassa olevaa vettä. Kun tsunami katkaisi laitokselta sähköt, käytetyn polttoaineen varastoaltaan jäähdytys ei enää toiminut. Veden lämpötila alkoi nousta, ja lopulta vesi alkoi kiehua. Myöskään yksiköiden 1–3 käytetyn polttoaineen altaiden jäähdytys ei enää toiminut, mutta niissä oli paljon vähemmän polttoainetta ja siten matalampi jälkilämpöteho kuin nelosyksiköllä. Sen takia nelosyksikön polttoaineallas kuumeni paljon nopeammin.


title: Fukushima I -voimalan ydinonnettomuudet

text: Sähkökatkoksen takia käytetyn polttoaineen altaan lämpötilamittaus ja vedenpinnan korkeusmittaus lakkasivat toimimasta. Työntekijät eivät tienneet, mikä tilanne altaassa on. Nelosyksikön reaktorirakennuksessa tapahtui vetyräjähdys kuuden aikaan aamulla 15. maaliskuuta, noin 87 tuntia maanjäristyksen jälkeen. Aluksi luultiin, että yksikön käytetty polttoaine olisi ylikuumentunut ja vety olisi syntynyt siellä höyryn ja zirkoniumin reagoidessa kemiallisesti. Jopa Yhdysvaltain ydinturvallisuusviranomaisen johtaja Gregory Jaczko sanoi julkisuudessa, että polttoainealtaasta olisi loppunut vesi. Altaaseen yritettiin pudottaa vettä helikoptereilla ja suihkuttaa palokunnan vesitykeillä, mutta altaisiin päätyi vain vähän vettä. Vasta 22. maaliskuuta, 11 päivää maanjäristyksen jälkeen, saatiin polttoainealtaaseen runsaammin vettä autoilla, joilla normaalisti pumpattiin betonia korkeiden rakennusten työmailla.


title: Fukushima I -voimalan ydinonnettomuudet

text: Nelosyksikön käytetyn polttoaineen altaan tilannetta päästiin tutkimaan veteen upotetulla kameralla 7. toukokuuta 2011. Kuvista havaittiin, että polttoaine ei ollutkaan vaurioitunut. Joulukuussa 2014 kaikki polttoaine saatiin poistettua altaasta. Myöhemmin selvisi, että nelosyksikön räjähdys johtui vedystä, joka tuli kolmosyksiköstä yhteisen ilmanvaihtojärjestelmän kautta.


title: Fukushima I -voimalan ydinonnettomuudet

text: Viitos- ja kuutosyksikkö oli maanjäristyksen aikaan sammutettu huoltoseisokkia varten. Kuudennella yksi dieselgeneraattori oli sijoitettu korkeammalle, eikä tsunami vahingoittanut sitä. Viitos- ja kuutosreaktorin sähköjärjestelmät oli liitetty toisiinsa, ja yhdellä toimivalla generaattorilla saatiin tuotettua sähköä molempien reaktorien jäähdytykseen. Siksi näillä reaktoreilla vältyttiin onnettomuudelta.


title: Fukushima I -voimalan ydinonnettomuudet

text: Radioaktiivisen jodin ja cesiumin päästöjen arvioidaan olleen kymmenesosa Tšernobylin ydinvoimalaitoksen onnettomuuden päästöstä. Päästöistä iso osa kulkeutui tuulen mukana merelle. Lähialueilta evakuoitiin noin 170 000 henkilöä. Säteilyannokset jäivät vähäisiksi suojelutoimenpiteiden ansiosta. Evakuoidut saivat 1–10 millisievertin suuruisen säteilyannoksen. Kukaan ei sairastunut säteilysairauteen tai saanut hoitoa vaativia paikallisia säteilyvammoja. Evakuoinnissa kuoli 51 henkilöä, joista suuri osa oli hoitolaitoksissa olleita vanhuksia. Suorien kuolemantapausten lisäksi evakuoitujen ihmisten kuolleisuus on lisääntynyt masennuksen, työttömyyden, alkoholismin ja itsemurhien takia. Monien tutkijoiden mielestä massiviset evakuoinnit aiheuttivatkin enemmän haittaa kuin hyötyä, koska monien ihmisten kohdalla vältetty säteilyannos oli melko pieni. Esimerkiksi kilpirauhassyöpien asiantuntija Shunichi Yamashita Fukushiman lääketieteellisestä yliopistosta sanoi, että ”ihmiset olisivat voineet palata jo kuukauden päästä, kun radioaktiivinen jodi oli käytännössä kadonnut”.


title: Fukushima I -voimalan ydinonnettomuudet

text: Ionisoivan säteilyn vaikutusten tieteellinen komitea (UNSCEAR) arvioi, että pidemmällä aikavälillä on epätodennäköistä, että Fukushiman onnettomuus aiheuttaisi väestössä tai voimalaitoksen työntekijöiden suuressa enemmistössä myöhempiä terveysvaikutuksia. Maailman terveysjärjestö (WHO) julkaisi 28. helmikuuta 2013 raportin ydinonnettomuuden vaikutuksesta ihmisten terveyteen maailmanlaajuisesti. Raportin mukaan onnettomuuden lyhyt- ja pitkäaikaiset vaikutukset ovat olleet ja tulevat olemaan erittäin vähäisiä, lukuun ottamatta ydinvoimalan läheisyydessä sijaitsevia pahiten saastuneita alueita.


title: Fukushima I -voimalan ydinonnettomuudet

text: Onnettomuuden aikana säteily ylitti voimalan lähialueella huomattavasti viranomaisten asettamat rajat, ja viranomaiset laajensivat suoja-aluetta 30 kilometrin säteelle. Suomi ei suositellut joditablettien syöntiä Japanissa oleskeleville kansalaisilleen, toisin kuin Ruotsi.


title: Fukushima I -voimalan ydinonnettomuudet

text: Fukushimasta peräisin olevia isotooppeja havaittiin 18. maaliskuuta 2011 myös Kaliforniassa Yhdysvalloissa. Säteilymäärät olivat kuitenkin niin pieniä, että ne alittivat selvästi luonnollisen taustasäteilyn eikä niistä ollut vaaraa terveydelle. Suomessa ensimmäiset merkit Japanin onnettomuudesta peräisin olevista radioaktiivisista aineista havaittiin 23. maaliskuuta. Säteilyturvakeskuksen Helsingin toimitalon katolla olevasta sekä Rovaniemellä sijaitsevasta ilmankerääjästä havaittiin jodin isotooppia I-131 (radiojodi) alle millibecquerel kuutiometrissä ilmaa.


title: Fukushima I -voimalan ydinonnettomuudet

text: Fukushimasta peräisin olevia isotooppeja on havaittu Japanissa ruoasta ja vedestä. Fukushiman alueella tuotettujen maataloustuotteiden käyttöä jouduttiin onnettomuuden jälkeen rajoittamaan. Kalastus kiellettiin voimalaitoksen edustalla. Myytävänä olevat elintarvikkeet ovat puhtaita, koska Japani on asettanut niiden radioaktiivisuuspitoisuuksille tiukat rajat.


title: Fukushima I -voimalan ydinonnettomuudet

text: Onnettomuuden välitön syy oli tsunami, joka rikkoi dieselgeneraattorit, jotka tuottivat sähköä turvallisuusjärjestelmille. Onnettomuuden taustalta on löytynyt kuitenkin muitakin syitä.


title: Fukushima I -voimalan ydinonnettomuudet

text: Fukushiman ydinvoimala rakennettiin kymmenen metriä merenpinnan yläpuolelle. Tsunameista oli mittaustietoa muutaman sadan vuoden ajalta, ja korkein mitattu tsunami voimalan lähellä oli ollut 3,1 metriä, joten kymmenen metriä vaikutti turvalliselta korkeustasolta. Pohjoisempana oli mitattu paljon suurempia tsunameja, mutta sen ajateltiin johtuvan rannikon erilaisesta muodosta. 2000-luvulla voimayhtiö TEPCO analysoi mahdollisia tsunameja laskennallisesti ja arvioi, että 6,1-metrinen tsunami olisi mahdollinen. Toisella menetelmällä laskettiin, että laitokselle voisi osua jopa 15,7-metrinen tsunami, mutta TEPCO ei pitänyt laskentamenetelmää luotettavana eikä tehnyt sen takia laitosmuutoksia. Onnettomuuden aiheuttanut tsunami oli 14–15 metriä korkea. Mahdollisen tsunamin korkeus oli aliarvioitu, minkä seurauksena dieselgeneraattorit ja muut sähköjärjestelmät oli sijoitettu tulvalle alttiiseen paikkaan kellarikerrokseen.


title: Fukushima I -voimalan ydinonnettomuudet

text: Olennainen osa ydinturvallisuutta on käyttökokemustoiminta: vaaratilanteista pyritään oppimaan ja estämään samanlaisen tapahtuman toistuminen. Fukushiman ykkösreaktorilla sattui vuonna 1991 tapaus, jossa vesiputki alkoi vuotaa turbiinirakennuksen kellarissa. Vesi valui oviaukosta tilaan, jossa dieselgeneraattorit sijaitsivat. Vaikka tapahtuma paljasti tilan alttiuden tulvariskeille, TEPCO ei tehnyt mitään estääkseen vastaavan tilanteen toistumisen eikä Japanin ydinturvallisuusviranomainen vaatinut sitä.


title: Fukushima I -voimalan ydinonnettomuudet

text: Kaikilla kolmella onnettomuusreaktorilla oli puolipassiiviset jäähdytysjärjestelmät, joiden käynnistämiseen ja tehon säätämiseen tarvitaan sähköä (akuista saatava virta riittää tähän), mutta muuten ne toimivat ilman sähkövirtaa. Ykkösreaktorin puolipassiivisen jäähdytysjärjestelmän venttiilit sattuivat olemaan kiinni sillä hetkellä, kun tsunami aiheutti sähkökatkoksen, eikä järjestelmää saatu sen jälkeen käynnistettyä. Sen sijaan kakkos- ja kolmosreaktorin puolipassiiviset jäähdytysjärjestelmät jatkoivat toimintaansa sähkökatkoksesta huolimatta. Kakkosreaktorilla järjestelmä toimi paljon odotettua pidempään, lähes kolme vuorokautta, ja kolmannella reaktorillakin noin puolitoista vuorokautta. Puolipassiiviset järjestelmät olivat siis haavoittuvia sähkökatkoksessa, mutta kakkos- ja kolmosreaktoreilla niistä oli kuitenkin hyötyä, koska ne viivästyttivät reaktorin sydämen sulamista huomattavasti.


title: Fukushima I -voimalan ydinonnettomuudet

text: Onnettomuuden aikana ykkös- ja kolmosreaktoreilla suojarakennuksen painetta alennettiin hallitusti päästämällä höyryä ulos paineenalennusventtiileiden kautta. Höyryn mukana ympäristöön pääsi kuitenkin myös radioaktiivisia aineita. Osa näistä aineista olisi voitu pidättää suodattimiin ja siten pienentää päästöjä ympäristöön, mutta Fukushiman suojarakennusten paineenalennusjärjestelmissä ei ollut suodattimia. Tämä oli tyypillistä 1960-luvulla suunnitelluille reaktoreille, mutta Japanissa suodattimien lisäämistä ei myöhemminkään katsottu tarpeelliseksi.


title: Fukushima I -voimalan ydinonnettomuudet

text: Työntekijöiden toimintaa onnettomuuden aikana vaikeuttivat hankalat olosuhteet maanjäristyksen ja tsunamin jälkeen. Kulkuyhteydet laitokselle olivat huonot, koska maanjäristys oli katkaissut teitä. Tsunami oli levittänyt romua ympäri laitosaluetta, mikä vaikeutti autokuljetuksia alueella. Vetyräjähdykset reaktorirakennuksissa lennättivät vielä radioaktiivista betoniromua alueelle, mikä vaikeutti työntekijöiden toimintaa entisestään. Onnettomuustilanne jatkui pitkään, ja väsyneet työntekijät joutuivat työskentelemään useita päiviä.


title: Fukushima I -voimalan ydinonnettomuudet

text: Fukushiman laitokselle oli tehty todennäköisyyspohjainen turvallisuusanalyysi (PSA, Probabilistic Safety Assessment), mutta se oli pahasti puutteellinen. Siinä analysoitiin vain laitoksen sisäisiä uhkia, kuten jäähdytysveden vuotoja, mutta jätettiin kokonaan huomioimatta tulvat, tsunamit ja äärimmäiset sääilmiöt. Aliarvioitu onnettomuustodennäköisyys aiheutti liiallisen luottamuksen laitoksen turvallisuuteen ja selittää, miksi turvallisuusparannuksia ei pidetty tarpeellisina. Japanin ydinturvallisuusviranomainen ei vaatinut tekemään kunnollista, kattavaa todennäköisyyspohjaista analyysiä, vaikka Kansainvälisen atomienergiajärjestön mukaan sellainen olisi paljastanut laitoksen turvallisuuden heikkoudet.


title: Fukushima I -voimalan ydinonnettomuudet

text: Vanhojen ydinvoimaloiden turvallisuusparannuksia vaikeutti huoli ydinvoima-alan julkisuuskuvasta. Japanissa ajateltiin, että kansalaisten silmissä turvallisuusparannusten tekeminen tarkoittaisi sen myöntämistä, että ydinvoimalat eivät aikaisemmin olleetkaan turvallisia, vaikka näin oli vakuuteltu. Jatkuvan parantamisen periaatteen selittäminen kansalaisille saattaisi olla vaikeaa.


title: Fukushima I -voimalan ydinonnettomuudet

text: Japanin ydinturvallisuusviranomainen ei vaatinut voimayhtiötä tekemään analyysejä Fukushiman voimalan käyttäytymisestä vakavassa onnettomuudessa. Japanilaiset tyytyivät analysoimaan lievempiä onnettomuustilanteita ja olettivat, että kaikissa sähkökatkostilanteissa sähköt pystytään palauttamaan nopeasti. Vakavien onnettomuuksien analysointia ei pidetty tarpeellisena, koska ”japanilaisia laitoksia pidetään (japanilaisten mielestä) tarpeeksi turvallisina onnettomuuksia ehkäisevien toimenpiteiden johdosta”, kuten IAEA kirjoitti vuonna 2007.


title: Fukushima I -voimalan ydinonnettomuudet

text: Ennen Fukushiman onnettomuutta Japanin ydinturvallisuutta valvova viranomainen oli NISA (Nuclear and Industrial Safety Agency), jolla oli sama tehtävä kuin Suomessa Säteilyturvakeskuksella. IAEA on kritisoinut NISAn toimintaa. NISA oli kauppa- ja teollisuusministeriö METIn alainen, ja ministeriön tehtäviin kuului ydinvoiman käytön edistäminen. NISA ei siis ollut riippumaton viranomainen. NISAn työntekijöiden, kuten muidenkin valtion virkamiesten, odotettiin vaihtavan työtehtävää parin vuoden välein. Jatkuvien tehtävämuutosten takia työntekijöille ei kertynyt syvällistä asiantuntemusta työkokemuksen kautta. Myös rahoituksen vähentäminen heikensi NISAn resursseja. NISAlla ei ollut oikeutta laatia ydinvoimaloille sitovia turvallisuusvaatimuksia, vaan vaatimuksista päätettiin ylempänä valtionhallinnossa. NISAlla ei ollut oikeutta määrätä turvallisuusparannuksia vanhoihin ydinvoimaloihin, vaan riitti, että ne täyttivät vaatimukset, jotka olivat voimassa rakentamisluvan myöntämisen aikaan. Laki määräsi tarkasti, millaisia tarkastuksia NISA sai tehdä ydinvoimaloissa ja missä tilanteissa. Viranomaisella ei siis ollut oikeutta yllätystarkastuksiin. Onnettomuuden jälkeen Japani lakkautti NISAn ja perusti uuden viranomaisen NRA:n (Nuclear Regulation Authority), joka on ympäristöministeriön alainen. NRA uudisti kokonaan Japanin viranomaisvaatimukset ydinvoimaloiden turvallisuudesta.


title: Fukushima I -voimalan ydinonnettomuudet

text: Fukushiman voimalaitoksella työskenteli vuonna 2018 runsaat 4 000 henkilöä, jotka huolehtivat reaktorien jäähdytyksestä ja saastuneen veden puhdistuksesta, puhdistivat aluetta radioaktiivisista aineista ja valmistelivat reaktorien purkamista. Suurin osa voimalaitoksen alueesta on siivottu siten, ettei siellä tarvita muita suojavarusteita kuin kevyt hengityssuojain. Työntekijöiden saama keskimääräinen säteilyannos oli 0,25 millisievertiä kuukaudessa kesäkuussa 2018.


title: Fukushima I -voimalan ydinonnettomuudet

text:
Voimalaitoksen omistaja TEPCO aikoo poistaa reaktoreiden vaurioituneen polttoaineen ja sen jälkeen purkaa rakennukset. Tämän on arvioitu kestävän 30–40 vuotta. Vaurioituneen polttoaineen poistaminen on hyvin vaikea tehtävä. Suojarakennusten sisällä säteilytasot ovat niin korkeat, ettei ihminen voi mennä sinne. Suojarakennusten ulkopuolella reaktorirakennuksissa työntekijät voivat käydä, mutta eivät työskennellä pitkiä aikoja. Suunnitelmana on ensin puhdistaa reaktorirakennukset niin, että pitkäaikainen työskentely siellä onnistuisi. Sen jälkeen pyritään paikkaamaan suojarakennusten vesivuodot. Jos se onnistuu, voidaan rakennukset täyttää vedellä. Tämä helpottaa työskentelyä, sillä vesi on tehokas säteilysuoja ja estää radioaktiivisen pölyn leviämisen. Operaatiota vaikeuttaa myös se, että tilat ovat hyvin ahtaat ja niissä on paljon paksuja betoniseiniä ja teräsrakenteita, joita täytyy poistaa, jotta polttoaineeseen päästään käsiksi.
Reaktoreiden polttoaineessa syntyy edelleen jälkilämpöä, tosin paljon vähemmän kuin onnettomuuden aikana. Jälkilämmön poistamiseksi reaktoreihin pumpataan edelleen jäähdytysvettä. Reaktoreissa ja suojarakennuksissa olevien vuotojen takia vesi valuu lopulta reaktorirakennusten alimpiin kerroksiin. Lisäksi rakennuksiin valuu pohjavettä. Veteen liukenee radioaktiivisia aineita. Saastunutta vettä varastoidaan suuriin säiliöihin voimalaitoksen pihalla, koska sitä ei haluta päästää mereen. Veden määrä lisääntyi säiliöissä vuonna 2017 noin 220 kuutiometriä päivässä. Määrä on vähentynyt, koska pohjaveden virtausta rakennuksiin on saatu vähennettyä jäädyttämällä rakennusten ympärillä olevaa maaperää. Vielä vuonna 2014 saastunutta vettä syntyi 470 kuutiometriä päivässä. Elokuussa 2018 laitosalueelle oli varastoituna noin miljoona kuutiometriä vettä. Saastunutta vettä puhdistetaan Fortumin kehittämällä Nures-ioninvaihtomateriaalilla. Poliittisesti hankala ongelma on vedessä oleva heikosti radioaktiivinen tritium, jota ei pystytä poistamaan. Esimerkiksi Yhdysvaltojen ydinturvallisuusviranomaisen entinen johtaja Dale Klein oli sitä mieltä, että vähän tritiumia sisältävä vesi voitaisiin päästää mereen, jossa se laimenisi nopeasti. Tämä on tosin herättänyt vastustusta etenkin japanilaisten kalastajien keskuudessa.


title: Fukushima I -voimalan ydinonnettomuudet

text: Saastunutta aluetta voimalaitoksen ympärillä on puhdistettu muun muassa painepesureilla ja poistamalla kasvillisuutta ja maan pintakerrosta. Radioaktiiviset aineet poistuvat myös itsestään huuhtoutumalla sadeveden mukana jokiin ja sieltä mereen. Osa saastuneesta alueesta on jo riittävän puhdas, että evakuoidut asukkaat ovat voineet palata koteihinsa. Tammikuuhun 2015 mennessä oli palannut noin 45 000 ihmistä. Osa evakuoiduista asukkaista ei kuitenkaan halunnut palata vanhaan kotiinsa, koska eivät luota hallinnon arvioihin paluun turvallisuudesta tai koska ovat jo ehtineet hankkia uuden työpaikan ja asunnon muualta.


title: Fukushima I -voimalan ydinonnettomuudet

text: Voimayhtiö TEPCO on vastuussa onnettomuuden aiheuttamista vahingoista. Se maksaa evakuoiduille ihmisille korvausta 100 000 jeniä eli noin 800 euroa kuukaudessa. Onnettomuuden aiheuttamien taloudellisten vahinkojen on arvioitu olevan yhteensä joitakin satoja miljardeja euroja. Japanin valtio kansallisti eli otti omistukseensa TEPCOn estääkseen sen konkurssin.


title: Fukushima I -voimalan ydinonnettomuudet

text: Ennen Fukushiman onnettomuutta Japani tuotti noin 30 prosenttia sähköstään 54 ydinreaktorilla. Onnettomuuden jälkeen kaikki Japanin reaktorit sammutettiin ja kahden rakenteilla olleen reaktorin rakennustyöt keskeytettiin. Sähkönkulutusta onnistuttiin vähentämään kesällä 2011 niin, että kulutus oli 12 prosenttia pienempi kuin edellisenä kesänä. Hiilen ja maakaasun käyttöä lisättiin. Ensimmäiset sammutetut reaktorit käynnistettiin uudelleen turvallisuusparannusten jälkeen vuonna 2015. Syyskuussa 2018 Japanissa oli käynnissä yhdeksän reaktoria ja 17 reaktorin uudelleenkäynnistyksen lupakäsittely oli menossa. Muutama reaktori on päätetty sulkea lopullisesti, koska turvallisuusparannusten tekeminen tulisi liian kalliiksi.


title: Fukushima I -voimalan ydinonnettomuudet

text: Fukushiman onnettomuuden jälkeen Saksa päätti luopua ydinvoimasta kokonaan. 17 reaktorista kahdeksan suljettiin heti ja yksi vuonna 2015. Loput kahdeksan reaktoria tuottivat 13 prosenttia Saksan sähköstä vuonna 2016, ja ne aiotaan sulkea vuoteen 2022 mennessä. Suljettujen ydinvoimaloiden sähköntuotantoa on korvattu tuuli- ja aurinkovoimalla sekä hiilellä ja maakaasulla. Sen takia Saksan hiilidioksidipäästöt ovat kasvaneet.


title: Fukushima I -voimalan ydinonnettomuudet

text: Suomessa Fukushiman onnettomuudella ei ole ollut suoria vaikutuksia energiapolitiikkaan. Eduskunta hyväksyi Hanhikiven reaktorin periaatepäätöksen täydennyksen joulukuussa 2014, vajaat neljä vuotta Fukushiman onnettomuuden jälkeen. Ydinvoiman kannatus Suomessa laski hieman onnettomuuden jälkeen. TNS Gallupin kyselytutkimuksen mukaan kannattajien osuus laski 47:stä 42 prosenttiin ja vastustajien osuus nousi 21:stä 23 prosenttiin.


title: Fukushima I -voimalan ydinonnettomuudet

text: Koko maailmassa ydinvoimalla tuotetun sähkön määrä laski 11 prosenttia vuosina 2010–2012. Sen jälkeen ydinvoiman käyttö on kääntynyt taas kasvuun, mutta vielä vuonna 2017 ydinsähköä tuotettiin viisi prosenttia vähemmän kuin ennen Fukushiman onnettomuutta.


title: Fukushima I -voimalan ydinonnettomuudet

text: Fukushiman onnettomuuden jälkeen ydinvoimayhtiöt ympäri maailmaa alkoivat selvittää, mitä onnettomuudesta voidaan oppia niiden omien reaktorien turvallisuuden parantamisen kannalta. EU-maissa hanke nimettiin stressitestiksi. Nimi lainattiin pankkien stressitesteistä, jotka oli tehty edellisenä vuonna. EU-maiden ydinvoimaloiden stressitesteissä todettiin, että turvallisuustaso on yleisesti korkea eikä yhtään reaktoria tarvinnut sulkea. Stressitesteissä löydettiin kuitenkin paljon mahdollisuuksia turvallisuuden parantamiseen. Eurooppalaisten ydinvoimaloiden suojausta tulvien ja muiden luonnonkatastrofien varalle parannettiin. Voimaloihin hankittiin siirrettäviä sähkögeneraattoreita ja vesipumppuja ja rakennettiin liitäntäpaikkoja, joiden kautta laitteet voidaan kytkeä ydinvoimalan sähkö- ja jäähdytysjärjestelmiin. Organisaatioiden toimintaa parannettiin muun muassa vahvistamalla ydinturvallisuusviranomaisten riippumattomuutta sekä parantamalla voimalaitosten työntekijöiden koulutusta vakavien onnettomuuksien varalle.


title: Fukushima I -voimalan ydinonnettomuudet

text: Myös Suomen ydinvoimaloissa löydettiin Fukushiman onnettomuuden ja EU-stressitestien ansiosta keinoja, joilla turvallisuutta voitiin parantaa. Säteilyturvakeskus asetti uuden määräyksen, että voimalaitoksilla täytyy olla riittävästi tarvikkeita, esimerkiksi dieselgeneraattorien polttoainetta, että ne selviytyvät kolme vuorokautta, vaikka kaikki kuljetusyhteydet laitospaikalle olisivat poikki. Kuten muissakin EU-maissa, myös Suomessa ydinvoimaloihin hankittiin siirrettäviä sähkögeneraattoreita ja vesipumppuja. Loviisan ydinvoimalassa parannettiin turvallisuusjärjestelmien tulvasuojausta. Lisäksi Loviisaan asennettiin uudet jäähdytystornit, joiden kautta voidaan reaktoreiden jälkilämpöä poistaa, jos merivettä ei pystytä käyttämään jäähdytykseen esimerkiksi lähellä sattuneen öljytankkerionnettomuuden takia. Olkiluodon ykkös- ja kakkosreaktoreille asennettiin uudet jäähdytysjärjestelmät, jotka toimivat myös sähkökatkoksen aikana. Käytetyn polttoaineen varastoaltaisiin sekä Olkiluodossa että Loviisassa asennettiin putkistot, joiden kautta niihin voidaan pumpata vettä siirrettävillä pumpuilla. Myös polttoainealtaiden lämpötilan ja vedenpinnan korkeuden mittausjärjestelmiä parannettiin, jotta sähkökatkoksen aikanakin tiedettäisiin, mikä tilanne altaissa on. Lisäksi kehitettiin organisaatioiden toimintaan liittyviä suunnitelmia siltä varalta, että useammassa reaktorissa on onnettomuustilanne yhtä aikaa, kuten tapahtui Fukushimassa.


title: Fukushima I -voimalan ydinonnettomuudet

text: Japanissa perustettiin Fukushiman onnettomuuden jälkeen kokonaan uusi ydinturvallisuusviranomainen NRA ja vanha viranomainen NISA lakkautettiin. NRA laati uudet turvallisuusvaatimukset, jotka ydinvoimalaitosten täytyy täyttää, ennen kuin ne saa käynnistää uudestaan. Maanjäristys-, tsunami- ja tulvariskeihin täytyy nykyään Japanissa varautua aiempaa paljon paremmin. Kuten muissakin maissa, myös Japanissa ydinvoimaloihin on hankittu siirrettäviä sähkögeneraattoreita ja vesipumppuja. Vakavien onnettomuuksien hallintaan on asennettu uusia laitteita, kuten suodattimia suojarakennuksen paineenalennusjärjestelmiin. Japanin voimayhtiöiltä vaaditaan nykyään turvallisuuden jatkuvaa parantamista, sen sijaan että tyydyttäisiin siihen turvallisuustasoon, jota laitosta rakennettaessa pidettiin riittävänä. Todennäköisyyspohjaiset riskianalyysit on nykyään Japanissakin tehtävä kattaviksi, ja niihin täytyy sisällyttää myös ulkoisten tapahtumien, kuten tulvien, todennäköisyyksien arviointi.


title: Fukushima I -voimalan ydinonnettomuudet

text: Yhdysvaltalaisen ydinvoimaa vastustavan Union of Concerned Scientists -yhdistyksen David A. Lochbaum on todennut, että käytettyjen polttoainesauvojen säilytysaltaat reaktorirakennusten yläkerroksissa reaktorin suojarakennuksen ulkopuolella saattavat päästää ilmaan vielä enemmän haitallista säteilyä kuin mahdollinen ydinreaktorin sulaminen, jos altaat pääsevät kuivumaan ja polttoainesauvat syttymään tuleen. Tämä mahdollisesti vakava voimaloiden turvallisuuspuute käytetyn polttoaineen säilytyksessä havaittiin viimeistään vuonna 1989, mutta kustannussyistä korjausta ei vaadittu ainakaan yhdysvaltalaisiin voimaloihin.


title: Fukushima I -voimalan ydinonnettomuudet

text: Onnettomuuden seurauksena monien ydinvoimaa käyttävien energiayritysten osakekurssit laskivat, kun taas joidenkin uusiutuvaa energiaa käyttävien yritysten osakekurssit nousivat.


title: Fukushima I -voimalan ydinonnettomuudet

text: Kellonajat ovat Japanin aikaa. Lähteenä IAEA:n raportti lukuun ottamatta kohtia, joissa on muu viite.


title: Oleksandr Bilanenko

text: Oleksandr Viktorovitš Bilanenko (; s. 8. tammikuuta 1978 Sumy) on ukrainalainen ampumahiihtäjä.


title: Oleksandr Bilanenko

text: Bilanenko on kilpaillut maailmancupissa kaudesta 1999–2000 lähtien. Hänen paras osakilpailusijoituksensa on seitsemäs tila Östersundin takaa-ajosta kaudelta 2004–2005. Bilanenko oli samalla kaudella maailmancupin kokonaiskilpailussa kahdeskymmenes.


title: Oleksandr Bilanenko

text: Bilanenko osallistui MM-kisoihin ensimmäistä kertaa vuonna 2000. Hänen paras henkilökohtainen sijoituksensa MM-kisoista on kahdeksas sija, jonka hän saavutti Oberhofin kisoissa 2004 sekä yhteislähdöstä että normaalimatkalta. Bilanenko voitti pronssia viestistä Hanti-Mansijskin kisoissa 2011.


title: Oleksandr Bilanenko

text: Bilanenko on osallistunut olympialaisiin vuodesta 2002 lähtien. Hän on ollut joka kerralla mukana maansa viestijoukkueessa, joka sijoittui seitsemänneksi sekä Salt Lake Cityssä 2002 että Torinossa 2006. Bilanenko sai parhaan henkilökohtaisen sijoituksensa Vancouverissa 2010, kun hän oli normaalimatkalla 22.


title: Viiksihait

text: Viiksihait (Ginglymostomatidae) on partahaikaloihin kuuluva trooppisissa merissä tavattava kalaheimo.


title: Viiksihait

text:
Vanhimmat viiksihaiden heimoon kuuluvien fossiilien on ajoitettu olevan peräisin jurakauden loppupuolelta. Nykyään heimoon kuuluu kolme lajia, jotka jaetaan kahteen tai kolmeen sukuun. Lajit ja suvut ovat:
Aikaisemmin levyviiksihain katsottiin kuuluvan viiksihain kanssa samaan sukuun, mutta nykyään se on erotettu omaksi suvukseen. Eräät tutkijat sijoittavat sen myös täysin omaan heimoonsa Pseudoginglymostomatidae.


title: Viiksihait

text: Viiksihaiden heimon lajit ovat pieniä tai suurehkoja haita. Suurimmat lajit viiksihai ja ruosteviiksihai saavuttavat kolmen metrin pituuden. Lajeilla on kaksi selkäevää ja pyrstöevä on lyhyt verrattuna pään ja ruumiin pituuteen. Kuonossa on lyhyet tai pitkät viiksisäikeet. Suu on melko pieni ja hammasrivejä on kummassakin leuassa noin 30. Hampaat ovat teräväkärkiset. Kidusaukkoja on viisi, joista neljäs ja viides sijaitsevat hyvin lähellä toisiaan.


title: Viiksihait

text: Viiksihaiden ravintoa ovat kalat, ravut ja muut äyriäiset, seepiat, mustakalat, merisiilit ja korallieläimet. Kalat tunnustelevat kuonollaan pohjaa ja imaisevat ravinnon suuhunsa. Ravintonsa viiksihailajit etsivät erityisesti yöaikaan. Viiksihai ja ruosteviiksihai ovat ovovivipaarisia ja viiksihainaaras voi synnyttää jopa 30 poikasta. Ruosteviiksihaiden poikaset voivat kohdussa ollessaan syödä muita poikasia. Levyviiksihain lisääntymisestä ei ole tarkkaa tietoa, mutta naaraslevyviiksihai on vankeudessa muninut munakotelon ja ne voivat olla luonnossakin ovipaarisia.


title: Viiksihait

text: Viiksihaiden lajeja tavataan kaikissa maailman valtamerissä. Niitä tavataan Afrikan rannikolta, Yhdysvaltain itärannikolta Brasiliaan, Japanista Australiaan ulottuvalla merialueella ja Tyynenmeren itäosissa Meksikosta Peruun. Lajit elävät lähellä pintaa ja rannikoita ja niitä tavataan harvoin yli 70 metrin syvyydestä. Ne viihtyvät erityisesti kivikkoisilla pohjilla ja koralliriutoilla.


title: Kareena Kapoor

text: Kareena Kapoor (s. 21. syyskuuta 1980 Mumbai, Maharashtra), myös Kareena Kapoor Khan, on intialainen elokuvanäyttelijä. Hän on voittanut kuusi Filmfare Awards -palkintoa ja kuuluu hindinkielisen elokuvateollisuuden korkeimmin palkattuihin naisnäyttelijöihin.


title: Kareena Kapoor

text: Kapoor teki näyttelijändebyyttinsä draamaelokuvassa "Refugee" (2000). Hän sai huomiota roolillaan historiallisessa draamassa "Asoka" ja esiintyi erittäin hyvin menestyneessä melodraamassa "K3G – Ilon päiviä, surun päiviä" (2001). Kapoor sai seuraavista elokuvistaan lähinnä negatiivisia arvosteluja, mutta hänen roolinsa prostituoituna draamaelokuvassa "Chameli" (2004) toi hänelle arvostusta. Sitä seurasivat kriitikoiden ylistämät draamaelokuvat "Dev" (2004) ja "Omkara" (2006). Hän voitti ensimmäisen parhaan naispääosan Filmfare Awards -palkintonsa romanttisesta komediasta "Jab We Met" (2007). Kapoor sai ylistystä kriitikoilta rooleistaan jännityselokuvassa "Kurbaan" (2009) ja draamaelokuvassa "Heroine" (2012). Hän näytteli naispääosaa menestyselokuvissa "3 Idiots" (2009), "Golmaal 3" (2010), "Bodyguard" (2011) ja "Ra.One" (2011).


title: Kareena Kapoor

text: Kareena Kapoor, epäviralliselta lempinimeltään Bebo, syntyi Mumbaissa elokuva-alalta tunnettuun Kapoorin perheeseen. Hänen vanhempansa ovat näyttelijät Randhir Kapoor ja Babita, ja hänen sisarensa Karisma Kapoor on myös näyttelijä. Hänen isoisänsä oli näyttelijä ja elokuvantekijä Raj Kapoor. Kapoor on etniseltä taustaltaan isänsä puolelta punjabi ja äitinsä puolelta sindhi.


title: Kareena Kapoor

text: Opiskellessaan vielä näyttelemistä Kapoor valittiin naispääosaan Rakesh Roshanin elokuvaan "Kaho Naa… Pyaar Hai" (2000) tämän pojan Hrithik Roshanin vastanäyttelijäksi. Useita päiviä kuvausten aloittamisen jälkeen Kapoor hylkäsi hankkeen; hän selitti myöhemmin hyötyneensä elokuvan tekemättä jättämisestä, koska ohjaajan poika oli huomion keskipisteenä. Kapoor teki debyyttinsä vielä saman vuoden aikana Abhishek Bachchanin kanssa J. P. Duttan sotadraamassa "Refugee". Kriitikot ylistivät Kapoorin roolisuoritusta ja hän voitti parhaan naistulokkaan Filmfare Awards -palkinnon.


title: Kareena Kapoor

text: Kapoor näytteli Tusshar Kapoorin kanssa Satish Kaushikin menestyneessä romanttisessa elokuvassa "Mujhe Kucch Kehna Hai" (2001). Seuraavaksi hän näytteli Jackie Shroffin ja Hrithik Roshanin kanssa Subhash Ghain flopissa "Yaadein", jota seurasi Abbas-Mustanin kohtalainen menestys "Ajnabee", yhdessä Akshay Kumarin, Bobby Deolin ja Bipasha Basun kanssa. Myöhemmin samana vuonna hän näytteli Shahrukh Khanin kanssa Santosh Sivanin historiallisessa draamaelokuvassa "Asoka". Kapoor sai ensimmäisen parhaan naispääosan Filmfare Awards -ehdokkuutensa. Tärkeä hetki Kapoorin uralla oli, kun Karan Johar valitsi hänet pinnallisen Pooja Sharman rooliin melodraamaansa "K3G – Ilon päiviä, surun päiviä", joka oli suuri menestys kotimaassaan ja kansainvälisesti. Hän sai parhaan naissivuosan Filmfare Awards -ehdokkuuden.


title: Kareena Kapoor

text: Vuosina 2002 ja 2003 Kapoor työskenteli monessa elokuvassa, mutta mikään hänen kuudesta elokuvastaan – "Mujhse Dosti Karoge!", "Jeena Sirf Merre Liye", "", "Khushi", "Main Prem Ki Diwani Hoon" ja "LOC Kargil" – ei menestynyt. Kriitikot kuvailivat hänen suorituksiaan näissä elokuvissa ”variaatioiksi samasta hahmosta”, jota hän näytteli "K3G:ssä", ja ilmaisivat huolensa hänen palkkaamisestaan vain yhdenlaisiin rooleihin.


title: Kareena Kapoor

text: Vuoteen 2004 mennessä Kapoor oli innokas laajentamaan valikoimaansa näyttelijänä ja päätti esittää haastavampia rooleja. Epäröityään ensin hän otti vastaan roolin hyväsydämisenä prostituoituna Sudhir Mishran draamaelokuvassa "Chameli". Elokuva sai hyvän vastaanoton kriitikoilta ja oli merkittävä käännekohta Kapoorin uralla. Hän sai erityisen suorituksen Filmfare Awards -palkinnon. Kapoor näytteli seuraavaksi Mani Ratnamin draamaelokuvassa "Yuva" Ajay Devganin, Abhishek Bachchanin, Vivek Oberoin, Rani Mukerjin ja Esha Deolin kanssa. Sitten hän näytteli Amitabh Bachchanin ja Fardeen Khanin kanssa Govind Nihalanin arvostelumenestyksessä "Dev", joka kertoo Gujaratin osavaltion uskonnollisista mellakoista vuonna 2002. Kapoor ansaitsi roolistaan muslimiuhri Aaliyana parhaan naispääosan Filmfare Awards -kriitikkopalkinnon ja sai parhaan naispääosan ehdokkuuksia useissa palkintogaaloissa.


title: Kareena Kapoor

text: Pian Kapoor näytteli ensimmäistä negatiivista rooliaan romanttisessa trillerissä "Fida", vastanäyttelijänään Shahid Kapoor. Vaikka elokuva ei menestynyt kaupallisesti, Kapoor sai positiivisia arvosteluja ja jotkut kriitikot huomioivat hänen selvän edistymisensä aiemmista rooleistaan. Hänen seuraavat elokuvansa sinä vuonna olivat Abbas-Mustanin trilleri "Aitraaz" ja Priyadarshanin komedia "Hulchul", jotka menestyivät kaupallisesti Intiassa. Kahden edellisen menestyksensä jälkeen Kapoor palkattiin yhteen päärooliin Dharmesh Darshanin draamaelokuvaan "Bewafaa" (2005). Elokuva ja Kapoorin rooli uskottomana naisena saivat enimmäkseen huonoja arvosteluja. Seuraavaksi hän näytteli Priyadarshanin romanttisessa draamassa "Kyon Ki", joka ei menestynyt, mutta Kapoor sai suorituksestaan pääasiassa hyviä arvosteluja.


title: Kareena Kapoor

text: Kapoor näytteli naispääosaa kolmessa elokuvassa vuonna 2006. Hän näytteli jännityselokuvassa "36 China Town" ja komediassa "Chup Chup Ke" Shahid Kapoorin kanssa ja molemmat menestyivät kohtalaisesti. Seuraavaksi hän näytteli Vishal Bhardwajin draamaelokuvassa "Omkara", joka on hindinkielinen sovitus William Shakespearen "Othellosta". Elokuva sai hyvän vastaanoton kriitikoilta ja Kapoor voitti neljännen Filmfare Awards -palkintonsa. Hän piti rooliaan "Omkarassa" uutena kiintopisteenä urallaan, ja vertasi roolihahmoaan Dollya itseensä.


title: Kareena Kapoor

text: "Omkaran" jälkeen Kapoor piti lyhyen tauon näyttelemisestä, koska hänen mielestään ”mikään ei ollut tarpeeksi haastavaa”. "The Times of Indian" haastattelussa Kapoor selitti, että ”Varhaisina vuosinani tällä alalla patistin itseäni tekemään paljon töitä, koska olin ahne. Tein joitakin elokuvia – joita nyt kadun – pelkästään rahan takia. Nykyään haluan tehdä valikoituja elokuvia.”


title: Kareena Kapoor

text: Kapoor palasi elokuviin eloisana sikhityttönä Geet Dhillonina romanttisessa komediassa "Jab We Met" (2007). Hänen vastanäyttelijänsä oli jälleen Shahid Kapoor. Elokuva kertoo kahdesta hyvin erilaisesta persoonasta, jotka tapaavat junassa ja lopulta rakastuvat toisiinsa. Se sai myönteisen vastaanoton kriitikoilta ja menestyi myös kaupallisesti hyvin. Kapoor voitti roolistaan useita palkintoja, mukaan lukien ensimmäisen parhaan naispääosan Filmfare Awards -palkintonsa.


title: Kareena Kapoor

text: Seuraavana vuonna Kapoor näytteli Vijay Krishna Acharyan toimintatrillerissä "Tashan", jonka kuvausten aikana hän alkoi tapailla tulevaa aviomiestään Saif Ali Khania. Elokuva oli yksi vuoden odotetuimmista, mutta petti odotukset taloudellisesti. Hänellä oli äänirooli Lailana Yash Raj Filmsin ja Walt Disney Picturesin animaatioelokuvassa "Roadside Romeo". Seuraavaksi Kapoor näytteli miestään uskottomaksi epäilevää vaimoa Rohit Shettyn komediassa "Golmaal Returns", joka on jatko-osa elokuvalle "Golmaal" vuodelta 2006.


title: Kareena Kapoor

text: Vuonna 2009 Kapoor näytteli Simrita Rain roolia Sabbir Khanin komediassa "Kambakkht Ishq". Los Angelesiin sijoittuva elokuva oli ensimmäinen Universal Studiosilla kuvattu intialainen elokuva, ja muutama Hollywood-näyttelijä teki siinä cameo-esiintymisen. Elokuva sai huonon vastaanoton kriitikoilta ja menestyi keskenkertaisesti kaupallisesti. "The Times of Indiassa" Kapoorin suoritusta kuvattiin ”täydeksi pettymykseksi” ja ”epäuskottavaksi”. Kapoorin siihen mennessä suurin menestys oli draamakomedia "3 Idiots", jossa hän näytteli Aamir Khanin, R. Madhavanin ja Sharman Joshin kanssa.


title: Kareena Kapoor

text: Vuonna 2010 Kapoor näytteli romanttisessa komediassa "Milenge Milenge", jonka tuotantoa oli lykätty vuodesta 2005. Elokuva sai negatiivisia arvosteluja ja menestyi huonosti. Kapoorin rooli oli pieni ja sekin sai huonon vastaanoton. Seuraavaksi hän otti vastaan sivuroolin urakeskeisenä Shreya Arorana elokuvassa "We Are Family", intialaisessa versiossa yhdysvaltalaisesta elokuvasta "Aina vierelläsi". Kapoor voitti parhaan naissivuosan Filmfare Awards -palkinnon. Hän teki taas yhteistyötä Rohit Shettyn kanssa komediassa "Golmaal 3", joka on "Golmaal Returnsin" jatko-osa. Edeltäjänsä tavoin se sai sekalaisia arvosteluja, mutta oli "Golmaal"-elokuvasarjan menestynein osa.


title: Kareena Kapoor

text: Kapoor saavutti lisää menestystä seuraavana vuonna Salman Khanin vastanäyttelijänä Siddiquen romanttisessa komediassa "Bodyguard". Se ei saanut hyvää vastaanottoa kriitikoilta, mutta oli vuoden kaupallisesti menestynein hindielokuva. Seuraavaksi Kapoor esiintyi Anubhav Sinhan tieteiselokuvassa "Ra.One" Shahrukh Khanin kanssa. Elokuvassa käytettiin uusia erikoistehosteita, ja se oli siihen mennessä kallein hindielokuva. "Ra.One" oli kahden miljardin rupian tuotollaan menestys.


title: Kareena Kapoor

text: Kapoorin menestys "Bodyguardin" ja "Ra.Onen" jälkeen jatkui vielä seuraavana vuonna. Hän näytteli Shakun Batran ensimmäisessä ohjauksessa "Ek Main Aur Ekk Tu", vastanäyttelijänään Imran Khan. Las Vegasiin sijoittuva romanttinen komedia sai positiivisia arvosteluja ja oli keskinkertainen menestys. "The Hollywood Reporterissa" Kapooria kuvattiin ”herttaisen luonnolliseksi”. Seuraavaksi hän esiintyi Sriram Raghavanin vakoojaelokuvassa "Agent Vinod".


title: Kareena Kapoor

text: Seuraavaksi Kapoor näytteli Madhur Bhandarkarin elokuvassa "Heroine", Bollywoodin elokuvateollisuuden ympärillä pyörivässä draamassa. Hiipuvan tähden Mahi Aroran roolia näyttelevä Kapoor sanoi elokuvaa ”hyvin aggressiiviseksi ja uuvuttavaksi”. Bollywood Hungaman mukaan Kapoorin roolisuoritus oli hänen parhaansa siihen mennessä. Hän sai parhaan naispääosan ehdokkuuksia useissa palkintogaaloissa. Kapoor näytteli Aamir Khanin ja Rani Mukerjin kanssa rikoselokuvassa "". Elokuva ja Kapoorin suoritus saivat pääasiassa positiivisia arvosteluja.


title: Kareena Kapoor

text: Seuraavana vuonna Kapoor näytteli sivuroolia Prakash Jhan poliittisessa draamassa "Satyagraha". Elokuva oli hyvin odotettu, koska sen ensi-illan aikaan olivat käynnissä protestit Delhin joukkoraiskaustapauksen takia. Kapoor näytteli toimittaja Yasmin Ahmedia ja toivoi elokuvan auttavan inspiroimaan ihmisiä lopettamaan naisiin kohdistuvan väkivallan Intiassa. Se ei kuitenkaan menestynyt erityisen hyvin. Seuraavaksi Kapoor näytteli Imran Khanin kanssa romanttisessa komediassa "Gori Tere Pyaar Mein", joka sai huonon vastaanoton eikä menestynyt kaupallisestikaan.


title: Kareena Kapoor

text: Vuonna 2014 Kapoor näytteli Ajay Devganin kanssa toimintaelokuvassa "Singham Returns", joka on jatko-osa vuoden 2011 menestyselokuvalle "Singham". Ohjaaja Rohit Shetty kirjoitti Avnin roolin varta vasten Kapoorille. Elokuva oli kaupallinen menestys.


title: Kareena Kapoor

text: Seuraavana vuonna Kapoor näytteli pienehköä roolia Kabir Khanin draamaelokuvassa "Bajrangi Bhaijaan". Hänen seuraavia elokuviaan olivat draamakomedia "Ki & Ka" ja trilleri "Udta Punjab".


title: Kareena Kapoor

text: Kapoor on osallistunut useisiin lavaesityksiin ja maailmankiertueisiin vuodesta 2002 alkaen. Hänen ensimmäinen kiertueensa Heartthrobs: Live in Concert, Hrithik Roshanin, Karisma Kapoorin, Arjun Rampalin ja Aftab Shivdasanin kanssa, oli menestys Yhdysvalloissa ja Kanadassa.


title: Kareena Kapoor

text: Elokuussa 2007 Kapoor nimettiin vaatekauppaketju Globuksen keulakuvaksi viiden vuoden sopimuksella. Yhteistyössä Globuksen kanssa hänestä tuli ensimmäinen intialainen naisnäyttelijä, joka lanseerasi oman vaatemallistonsa. Mallisto tuli myyntiin koko Intiassa ja se sai hyvän vastaanoton.


title: Kareena Kapoor

text: Vuonna 2009 Kapoor kirjoitti yhteistyössä ravitsemusasiantuntija Rujuta Diwekarin kanssa kirjan "Don’t Lose Your Mind, Lose Your Weight", joka keskittyi terveellisten syömistottumusten perusteisiin. Random House Publicationsin kustantama kirja sai hyvän vastaanoton kriitikoilta ja sitä myytiin 10 000 kappaletta ensimmäisten kahdenkymmenen päivän aikana. Seuraava Diwekarin kanssa kirjoitettu kirja, "Women and The Weight Loss Tamasha", julkaistiin kaksi vuotta myöhemmin. Helmikuussa 2013 julkaistiin Kapoorin muistelmateos "The Style Diary of a Bollywood Diva", jonka hän kirjoitti yhteistyössä Rochelle Pinton kanssa.


title: Kareena Kapoor

text: Kapoor on yksi tämän hetken suosituimmista ja seuratuimmista Bollywood-tähdistä, ja hän on useiden nuorten naisten tyyli-ikoni. Kapoor tunnetaan suorapuheisuudestaan, mikä on hänen mukaansa joskus mielletty ylimielisyydeksi. Kapoorin suhde Saif Ali Khaniin – paria kutsutaan lempinimellä ”Saifeena” – on ollut suuren mediahuomion kohteena vuodesta 2007 lähtien.


title: Kareena Kapoor

text: Kapoor äänestettiin "Daily News and Analysis" -lehden kyselyssä Intian suosituimpien ikonien joukkoon vuonna 2009. Intian "People"-lehti nimesi hänet ”Intian kauneimmaksi naiseksi” vuonna 2010. Kapooria esittävä vahanukke julkistettiin Madame Tussaudsin vahakabinetissa Blackpoolissa 27. lokakuuta 2011. Hänet valittiin 2011 "Eastern Eye" -lehden kyselyssä ”Aasian seksikkäimmäksi naiseksi”.


title: Kareena Kapoor

text: Kapoor seurusteli näyttelijä Shahid Kapoorin kanssa vuosina 2004–2007. Tämän jälkeen hän alkoi pian seurustelemaan näyttelijä Saif Ali Khanin kanssa. He menivät naimisiin Mumbaissa 16. lokakuuta 2012. Kapoor on sanonut, että huolimatta Khanin lisäämisestä omaan nimeensä, hän jatkaisi hindulaisuuden harjoittamista myös häiden jälkeen. Hän on jo vuosia ollut kasvissyöjä.


title: Kareena Kapoor

text: Kapoor synnytti pojan, Taimur Ali Khan Pataudin, 20. joulukuuta 2016.


title: Red Riding Hood – Punahilkka

text: Red Riding Hood – Punahilkka on Catherine Hardwicken ohjaama yhdysvaltalainen fantasiaelokuva. Sen on tuottanut Leonardo DiCaprio ja käsikirjoittanut Davide Leslie Johnson, jonka aikaisempia töitä on muun muassa elokuva "Ottolapsi". Se perustuu osin vanhaan Punahilkka-satuun.


title: Red Riding Hood – Punahilkka

text: Elokuva sijoittuu keskiaikaiseen kylään, jota vaanii metsässä oleskeleva ihmissusi.


title: Red Riding Hood – Punahilkka

text: Valerie (Amanda Seyfried) on kaunis nuori nainen, joka rakastuu orpoon metsuriin, Peteriin (Shiloh Fernandez). Hänen perheensä ei hyväksy tätä vaan haluaa, että Valerie nai rikkaan Henryn (Max Irons) Peterin sijaan. Valerie ja Peter aikovat paeta yhdessä, kun Valerien sisar kuolee ihmissuden tappamana. Kylän asukkaat kutsuvat paikalle kuuluisan ihmissusimetsästäjä Isä Solomonin (Gary Oldman) saadakseen ihmissuden tapetuksi. Solomon varoittaa kylän asukkaita, että susi, joka ottaa ihmisen hahmon päivisin, voi olla kuka vain kylän asukkaista.


title: Étienne-Léon de Lamothe-Langon

text: Étienne-Léon de Lamothe-Langon (1. huhtikuuta 1786 – 24. huhtikuuta 1864) oli ranskalainen kirjailija, joka teki etenkin väärennettyjä muistelmia ja historiankirjoja. Yhteensä hän julkaisi noin 400 proosa- ja runomuodossa kirjoittamaansa teosta, mikä vastaa noin 1 500 käsikirjoitusnidettä.


title: Étienne-Léon de Lamothe-Langon

text: Étienne-Léon de Lamothe-Langon syntyi 1. huhtikuuta vuonna 1786 toulouselaiseen aatelisperheeseen. Vielä tuolloin hänen nimensä oli Étienne-Léon de Lamothe. Vallankumoukselliset surmasivat hänen isänsä Ranskan vallankumouksen yhteydessä vuonna 1794. Isän kuoltua Lamothe-Langonin äiti antoi tämän vastata pitkälle itsestään. Koulun sijaan Lamothe-Langon vietti aikaansa kotikirjastossaan. Hän ryhtyi kirjailijaksi 16-vuotiaana ja kirjoitti seuraavan neljän vuoden aikana muun muassa neljä tragediaa, kuusi komediaa ja yhden romaanin. Hän oli julkaissut 22-vuotiaana jo neljä romaania. Niistä menestynein, viisiosainen trubaduuritarina, käännettiin saksaksi, englanniksi ja italiaksi. Lamothe-Langon pääsi 25-vuotiaana Toulousen aliprefektiksi. Hän toimi ensin Napoleonin hallinnon osana, mutta yritti tämän kukistuttua luoda välejä valtaan nousseiden kuningasmielisten kanssa, mutta huonoin tuloksin.


title: Étienne-Léon de Lamothe-Langon

text: Kun Lamothe-Langon ei saanut uutta hallintovirkaa, hän alkoi harjoittamaan täysimittaista kirjoittamista. Vuodesta 1817 hän alkoi käyttää itsestään nimitystä "de Lamothe-Langon". Seuraavien 17 vuoden aikana hän kirjoitti 24 muistelmateosta, joiden sisällön hän keksi paljolti omasta päästään. Kuitenkin hän kirjoitti ne siten, että ne vaikuttivat aidoilta. Esimerkiksi vuonna 1834 julkaisemassaan kirjassa "Napoleon Bonaparten muistelmia" () hän väitti Napoleonin viimeistelleen teoksen ollessaan vankina Elban saarella. Vuonna 1829 hän julkaisi peräti neljä ilmeisen merkittävää muistelmaa, joissa kaikissa hän väitti kirjoittajien olevan Ranskan historian merkkihenkilöitä, tai näiden lähipiiriin kuuluvia. Samana vuonna hän julkaisi myös teoksen "Inkvisition historia I-III" (). Samoin kuin väärentämissään muistelmissa, Lamothe-Langon esitti teoksen oikeana historiantutkimuksena, vaikka tosiasiassa kyseessä oli historiallinen romaani.


title: Étienne-Léon de Lamothe-Langon

text: Lamothe-Langon tienasi teoksillaan hyvin ja pystyi elämään kirjoittamisellaan, toisin kuin suurin osa tuon ajan kirjailijoista. Hän kuitenkin väsyi kirjoittamiseen ja kuvaili itse, että hänen mielikuvituksensa ja elinvoimansa ehtyivät. Étienne-Léon de Lamothe-Langon kuoli Pariisissa 24. huhtikuuta 1864.


title: Serhi Semenov

text: Serhi Oleksandrovytš Semenov (; s. 28. heinäkuuta 1988 Tšernihiv) on ukrainalainen ampumahiihtäjä. Hän edustaa seuratasolla Ukraina Tšernihiviä.


title: Serhi Semenov

text: Semenov osallistui olympialaisiin ensimmäistä kertaa 2010. Tuolloin hän oli sprintissä 33., normaalimatkalla 52. ja takaa-ajossa 39. Semenov kilpaili vuonna 2011 Hanti-Mansijskin MM-kisoissa, joissa hänen paras henkilökohtainen sijoituksensa oli 15. tila takaa-ajosta. Hän oli samoissa kisoissa mukana maansa pronssia voittaneessa viestijoukkueessa. Sotšin olympialaisissa 2014 hän sijoittui normaalimatkalla yhdeksänneksi. Kontiolahden MM-kilpailuissa 2015 hän oli normaalimatkalla viides ja takaa-ajossa yhdestoista. Oslon MM-kilpailuissa 2016 hän sai pronssia sprintissä sekä oli takaa-ajossa ja yhteislähdössä kahdeksas. Hochfilzenin MM-kilpailuissa 2017 hän sijoittui normaalimatkalla viidenneksi ja takaa-ajossa 15:nneksi.


title: Serhi Semenov

text: Semenov on kilpaillut maailmancupissa kaudesta 2009–2010 lähtien. Hän saavutti ensimmäisen palkintosijansa oltuaan kolmas Sotšin normaalimatkalla kaudella 2012–2013. Hän voitti kaudella 2014–2015 normaalimatkojen maailmancupin sijoituttuaan toiseksi Östersundin ja kolmanneksi Holmenkollenin normaalimatkalla. Kaudella 2015–2016 hän oli kolmas Oslon MM-sprintissä. Kaudella 2016-2017 hän on ollut Anterselvan normaalikilpailussa kolmas.


title: Apollo Creed

text: Apollo Creed on Sylvester Stallonen luoma ja Carl Weathersin esittämä kuvitteellinen hahmo, joka esiintyy elokuvissa "Rocky", "Rocky II", "Rocky III" ja "Rocky IV".


title: Apollo Creed

text: Apollo Creedin roolitus oli vaikeaa. Hahmon piti olla paljon Rocky Balboaa ylempänä statukseltaan, joten elokuvaan etsittiin tasokasta ammattinyrkkeilijää. Useita henkilöitä kaavailtiin rooliin, etupäässä Ken Nortonia, joka osoittautui kuitenkin liian isokokoiseksi ja Rockyn näyttämään keskisarjalaiselta. Vain kahta viikkoa ennen kuvausten alkamista rooliin valittiin entinen amerikkalaisen jalkapallon tähti Carl Weathers.


title: Apollo Creed

text: Los Angelesiin saapunut nuori Weathers oli opiskellut teatteria ja halusi elokuviin. Luettuaan Rockyn käsikirjoituksen Weathers tuumi Apollon hahmon olevan kuin ilmetty hän ja hän halusi tämän osan itselleen kovasti. Weathers saapui Robert Chartoffin toimistoon, jolloin Chartoff antoi Weathersille erään kohtauksen käsikirjoituksen luettavaksi. Sitten Weathers pyysi kymmenen minuuttia aikaa valmisteluun. Hän meni toiseen huoneeseen kymmeneksi minuutiksi ja tuli takaisin ilman paitaa. Stallone riisui myös paitansa ja he näyttelivät erään kohtauksen. Tämän jälkeen Weathers palkattiin elokuvaan.


title: Apollo Creed

text: Hahmo on saanut vaikutteita ainakin Muhammad Alista; myös Apollon ottelutyyli on tanssahteleva ja hän suosii nopeita jabeja. Lisäksi hän on ylimielinen ja suurisuinen.


title: Apollo Creed

text: Raskaansarjan hallitseva maailmanmestari Apollo Creed aikoo järjestää maan historian suurimman urheilutapahtuman kohtaamalla ykköshaastaja Mac Lee Greenin 1. tammikuuta 1976, Yhdysvaltain 200-vuotisjuhlapäivänä. Green kuitenkin loukkaa harjoituksissa vasemman kätensä vain muutamaa viikkoa ennen ottelua eikä kukaan muu ammattilainen suostu otteluun niin lyhyellä ajalla treenata. Silloin Apollo keksii idean; hän antaa tuntemattomalle nyrkkeilijälle mahdollisuuden mestaruusotteluun. Selatessaan listaa Philadelphian nyrkkeilijöistä hän valitsee oitis Rocky Balboan, koska hän on italialainen ja koska Amerikan löysi alun perin italialainen (viittaus Kristoffer Kolumbukseen). Apollon mielestä se sopisi täydellisesti maan 200-vuotisjuhlaan.


title: Apollo Creed

text: Ottelu käydään Rockyn kotikaupungissa Philadelphiassa. Apollolle ottelu on lähinnä rahaa ja mainetta takova näytöskikka ja hän aliarvioi Rockyn perinpohjaisesti. Altavastaaja onnistuu lyömään Apollon yhdellä iskulla kanveesille heti ensimmäisessä erässä. Pöyristynyt Apollo nousee ja tajuaa joutuvansa tekemään täyden työn vastustajansa kukistamiseksi. Ottelu jatkuu tasaisena ja lopulta 14. erässä Apollo saa Rockyn kanveesille. Tämä kuitenkin nousee ja murjoo täyttä päätä Apollon kylkiluita. Viimeisessä erässä Apollo keskittyy lähinnä murtuneiden kylkiluidensa suojaamiseen ja Rocky puskee päälle ylivoimaisesti mutta ottelu päättyy ja kellon soidessa Apollo sanoo Rockylle, ettei anna uusintaottelua, johon Rocky vastaa ettei sellaista haluakaan. Molemmat kestivät loppuun saakka mutta Apollo voitti ottelun hajaäänin.


title: Apollo Creed

text: Heti ottelun jälkeen Apollo mesoaa Rockylle backstagella, että tällä oli onnea matkassa ja hän vaatii uusintaottelua. Rocky sanoo lopettaneensa nyrkkeilyn. Molemmat viedään sairaalaan paikattavaksi ja lepäämään. Eräänä iltana Rocky menee Apollon huoneeseen ja kysyy tältä että antoiko hän ottelussa kaikkensa, johon Apollo vastaa myönteisesti. Sairaalasta päästyään alkaa Rocky tehdä muita töitä ja viettää aikaa vaimonsa Adrianin kanssa ja nauttia ottelusta saamistaan rahoista. Apollo sitä vastoin ei saa mielenrauhaa, koska voitti Rockyn vain niukasti tuomaripäätöksellä. Hän alkaa pilkata Rockya mediassa, julistaen hänet maailman onnekkaimmaksi henkilöksi ja pelkuriksi, koska ei suostu revanssiin. Lopulta Rocky hyväksyy haasteen ja ottelupäiväksi sovitaan kiitospäivä 1976, tapahtumapaikan olevan jälleen Philadelphia, jotta Apollo voisi nujertaa Rockyn hänen kotiyleisönsä edessä. Lehdistötilaisuudessa Apollo lisää, että otti edellisen ottelun liian kevyesti ja että kiitospäivänä maailma saisi nähdä todellisen Apollo Creedin. Hän treenaakin toiseen koitokseen entistä kovemmin.


title: Apollo Creed

text: Ottelussa Apollo käy heti kovaa päälle ja ottelee jo alussa aggressiivisesti, ivaten ja yrittäen tyrmätä Rockyn. Hän saa tämän useasti kanveesille mutta Rocky kestää Apollon iskut ja ottelu venyy jälleen viimeiseen erään. Apollo johtaa pisteissä nyt selvemmin kuin edellisessä ottelussa mutta jälleen Rocky pääsee viimeisillä hetkillä niskan päälle ja saakin Apollon kanveesille kaatuen samalla itsekin. Molemmat yrittävät nousta ylös ja tuomarin laskiessa yhdeksään, Apollo nousee hetkeksi jaloilleen mutta menettää tasapainonsa ja tipahtaa. Rocky pääsee täpärästi ylös juuri 10:nessä luvunlaskussa ja tuomari julistaa hänet voittajaksi tyrmäyksellä. Apollo häviää ensimmäistä kertaa urallaan.


title: Apollo Creed

text: Kolme vuotta mestarina ollut Rocky häviää kovaiskuiselle Clubber Langille ja ottelua paikan päällä seurannut Apollo päättää ryhtyä Rockyn valmentajaksi uusintakoitosta varten. Hän sanoo Rockylle tämän olevan hänelle yhden pystyssä muttei suostu paljastamaan enempää ennen kuin ottelu on käyty. Hän vie Rockyn Kaliforniaan, paikkaan jossa Apollo itse aloitteli uraansa, sillä hän haluaa että Rocky aloittaa jälleen pohjalta. Hän opettaa Rockylle nopeutta ja taktiikkaa. Ottelupäivä koittaa ja Apollo haluaa Rockyn käyttävän hänen puna-valko-sinisiä housujaan. Rocky tyrmää Clubberin kolmannessa erässä ja voittaa mestaruuden takaisin. Sitten Apollo lunastaa vastapalveluksensa; hän haluaa kohdata Rockyn epävirallisesti kahden kesken. Kyseessä ei ole mikään vakava koitos vaan pikemminkin leikkimielinen nahistelu ystävien kesken.


title: Apollo Creed

text: Apollo palaa kehään viiden vuoden tauon jälkeen kohtaamalla neuvostoliittolaisen Ivan Dragon. Apollo on jo 42-vuotias muttei halua hyväksyä että hänen päivänsä kehän soturina ovat jo takana päin. Ottelun on tarkoitus olla pelkkä näytös, ja se käydään MGM Grand Hotelilla Las Vegasissa 31. elokuuta 1985. Lehdistötilaisuudessa Apollo vakuuttaa päihittävänsä Dragon ja pitää tätä pelkkänä vitsinä. Tilanne räjähtää käsiin kun Dragon manageri ja vaimo vakuuttavat Apollon häviävän, josta tämä suivaantuu. Hän sanoo antavansa Dragolle nyrkkeilyn oppitunnin - Amerikan malliin.


title: Apollo Creed

text: Apollo tulee kehään vaikuttavalla tavalla esiintyen ja tanssien James Brownin laulaessa kappaleen "Living in America". Itse ottelusta tulee katastrofi. Drago lataa Apolloon räjähtäviä iskuja ja Rocky yrittää erätauolla vakuuttaa vaarallisesti mukiloidulle Apollolle, ettei tämä kykene jatkamaan. Apollo kieltää Rockya heittämästä pyyhettä kehään, vaikka mitä tapahtuisi. Toisen erän alkaessa Drago jatkaa tulitustaan ja Rocky on luovuttamaisillaan ottelun mutta kunnioittaa ystävänsä käskyä. Drago iskee viimeisen niitin joka kaataa Apollon ja hän menehtyy saamiinsa vammoihin. Mutta tämän jälkeen Rocky lähtee haastamaan Ivan Dragon ja ottelu pidetään Venäjällä. Rocky voittaa Dragon tyrmäyksellä, mutta Rocky saa aivovammoja ottelussa hän menettää nyrkkeilylisenssinsä.


title: Apollo Creed

text: "Rockyn" spin-off-elokuvassa "" Apollon avioton poika Adonis seuraa isänsä jalanjälkiä nyrkkeilyn pariin. Adonisia esittää Michael B. Jordan ja Sylvester Stallone nähdään yhä Rocky Balboan roolissa.


title: Alexis Bœuf

text: Alexis Bœuf (s. 4. maaliskuuta 1986 Chambéry) on ranskalainen uransa lopettanut ampumahiihtäjä.


title: Alexis Bœuf

text: Bœuf on kilpaillut maailmancupissa vuodesta 2008 lähtien. Hän on voittanut yhden osakilpailun, Presque Islen takaa-ajon kaudella 2010–2011. Bœuf osallistui MM-kisoihin ensimmäistä kertaa vuonna 2011 ja voitti yhden mitalin, pronssia sekaviestistä. Ruhpoldingin MM-kilpailuissa 2012 hän sai hopeaa miesten viestissä. Lisäksi hän sijoittui sprintissä yhdeksänneksi. Nové Měston MM-kilpailuissa 2013 hän sai hopeaa sekä miesten viestissä että sekaviestissä, oli kuudes sprintissä ja kahdeksas takaa-ajossa.


title: Alexis Bœuf

text: Bœuf kilpailee myös maastohiihdossa. Hän sijoittui Oslon MM-kilpailujen 2011 sprintissä 35:nneksi. Davosin maailmancup-sprintissä joulukuussa 2010 hän oli 20:s.


title: Alexis Bœuf

text: Bœuf lopetti uransa kauden 2014-2015 Hochfilzenin pikakilpailun jälkeen.


Naisten sprintti ampumahiihdon maailmanmestaruuskilpailuissa 2011 kilpailtiin 5. maaliskuuta. 7,5 kilometrin mittaiseen kilpailuun osallistui 103 urheilijaa.


Naisten takaa-ajo ampumahiihdon maailmanmestaruuskilpailuissa 2011 järjestettiin 6. maaliskuuta. 10 kilometrin mittaiseen kilpailuun saivat osallistua sprintin 60 parasta urheilijaa, jotka lähtivät matkaan kilpailun tuloksiin perustuvassa järjestyksessä.


title: Naisten takaa-ajo ampumahiihdon maailmanmestaruuskilpailuissa 2011

text: LAP = Kilpailija otettiin kierroksella kiinni ja hänet ohjattiin pois radalta


title: Kermadecin hauta

text: Kermadecin hauta on maapallon syvimpiä syvänmeren hautoja: Sen suurin syvyys on 10 047 metriä. Haudan löysi brittiläinen retkikunta vuonna 1889. Nimensä se on saanut ranskalaisen kapteenin Jean-Michel Huon de Kermadecin mukaan. Hauta on muodostunut Tyynenmeren laatan alityönnöstä Indo-Australian laattaa vasten. Se on yli tuhannen kilometrin pituinen ulottuen Kermadecin selänteen ja Kermadecsaarten itäpuolelta, läheltä Uuden-Seelannin Pohjoissaaren koilliskärkeä Monowain merenalaisen vuoren koillispuolelta paikkaan, jossa se yhtyy Louisvillen merenalaiseen vuoristoon. Tongan hauta on merkkinä alityönnön jatkumisesta tämän pisteen jälkeen. Kermadecin haudan eteläpuolella alityönnöstä on merkkinä matalampi Hikurangin hauta.


title: Kermadecin hauta

text: Kermadecin haudan erityispiirre ovat sen poikkeuksellisen jyrkät reunat.


title: Ghanan lippu

text: Ghanan lippu otettiin käyttöön 6. maaliskuuta 1957. Lipun värit, ylhäältä alaspäin luetellen punainen, keltainen ja vihreä, otettiin Etiopian lipusta, sillä lipun suunnittelijaa, Ghanan ensimmäistä presidenttiä Kwame Nkrumahia innoitti Etiopia, joka oli torjunut eurooppalaisen siirtomaavalloituksen. Lipun mittasuhteet ovat 2:3. Monet Ghanan jälkeen itsenäistyneet Afrikan siirtomaat kopioivat sen lippua. Lipussa esiintyvät musta tähti, joka tunnetaan myös Afrikan vapauden 'yksinäisenä tähtenä', oli Black Star -varustamon tunnus. Väreistä punainen kuvaa vapauden puolesta vuodatettua verta, keltainen maan vaurautta ja vihreä ympäröivää luontoa.


title: Energia Virossa

text: Energia Virossa kuvaa Viron energian tuotantoa ja kulututusta. Viro on lisännyt omaa energiantuotantoaan ja vähentänyt tuontiriippuvuuden 27 %:iin 2004-2008, mutta samalla ovat hiilidioksidipäästöt kasvaneet. IEA:n mukaan ilmaston lämpenemisen hiilidioksidipäästöt olivat asukasta kohti 150 % Tanskaan verrattuna vuonna 2008.


title: Energia Virossa

text: Virossa energiantuonti oli 27 % primaarienergiasta vuonna 2008. Neljän vuoden aikana 2004-2008 oman energiatuotannon määrä kasvoi 19 %. Hiilidioksidipäästöt kasvoivat enemmän kuin energiankulutus verrattaessa vuotta 2008 vuoteen 2004.


title: Energia Virossa

text: Väestöön suhteutettuna virolaisten sähkönkulutus vuonna 2008 oli sama kuin tanskalaisten kulutus ja 39 % suomalaiseen verrattuna ja (Viro 8,5 TWh 1,34 milj. ihmistä, Tanska 35 TWh 5,49 milj. ihmistä ja Suomi 87 TWh 5,31 milj. ihmistä). Hiilidioksidipäästöt olivat asukasmäärään suhteutettuna 122 % Suomen ja 150 % Tanskan päästöihin verrattuna (Viro 17, 6 Mt, Suomi 57 Mt ja Tanska 48 Mt).


title: Energia Virossa

text:
Viro on vuosikymmenten ajan ollut sähkön suhteen yliomavarainen öljyliuskevarojensa varaan rakennettujen voimalaitosten ansiosta. Sähkön tuotanto oli suurimmillaan Neuvosto-Viron aikana, 1980-luvun alkupuolella. 2010-luvulla tuotanto on ollut noin 11 TWh ja kulutus (sisältäen siirtohäviöt) noin 8 TWh. Tuotantoylijäämä vietiin neuvostoaikana muualle Neuvostoliittoon. 1990-luvun alussa sähköä vietiin sekä muihin Baltian maihin että Venäjälle. Venäjän-vienti päättyi vuonna 2005. Suomen-siirtoyhteyden valmistuttua vuonna 2006 alkaen sähköä ensin lähinnä vietiin Suomeen, mutta vienti kääntyi tuonniksi vuonna 2012.
Valtaosa Viron sähköntuotantokapasiteetista on öljypohjaisia polttoaineita käyttävää lämpövoimaa. Viron voimalaitosten nimellinen kapasiteetti on yhteensä 3 137 megawattia, josta tuulivoimaa on 334 MW ja vesivoimaa 5 MW. Sähköenergiasta lähes 90 prosenttia tuotetaan öljypohjaisilla polttoaineilla (10,9 TWh eli 88 % vuonna 2014).


title: Energia Virossa

text: Viron lämmöntuotannosta noin puolet (53 % vuonna 2014) tuotetaan uusiutuvilla polttoaineilla, lähinnä puulla. Toinen puolisko tuotetaan öljypohjaisilla polttoaineilla, lähinnä palavastakivestä saatavilla polttoaineilla. Lämmöntuotantokapasiteettia on Virossa yhteensä 2 258 megawattia.


title: Lukas Hofer

text: Lukas Hofer (s. 30. syyskuuta 1989 Bruneck, Etelä-Tiroli, Italia), on italialainen ampumahiihtäjä.


title: Lukas Hofer

text: Hoferin ensimmäinen kilpailu maailmancupissa oli vuonna 2009. Vuoden 2011 maailmanmestaruuskisoissa hän otti pronssia yhteislähtökilpailussa. Se oli hänen ensimmäinen aikuisten arvokisamitalinsa sekä ensimmäinen sijoitus kolmen parhaan joukkoon maailmancupissa. Aiemmin hän oli ollut maailmancupissa parhaimmillaan kuudes. Hän sijoittui samoissa kisoissa lisäksi yhdeksänneksi takaa-ajossa. Kauden 2010–2011 maailmancupin kokonaiskilpailussa hän oli sijalla 12 ja yhteislähtöcupissa viides.


title: Lukas Hofer

text: Ruhpoldingin MM-kilpailuissa 2012 Hofer sijoittui takaa-ajossa 13:nneksi. Nové Měston MM-kilpailuissa 2013 hän oli normaalimatkalla seitsemäs, takaa-ajossa 11:s ja pikakilpailussa 14:s. Hän oli samalla kaudella toinen Hanty-Mansijskin maailmancupin pikakilpailussa. Ensimmäisen maailmancupvoittonsa hän saavutti Anterselvan pikakilpailussa tammikuussa 2014 jakaessaan voiton Simon Schemppin kanssa.


title: Lukas Hofer

text: Sotšin olympialaisissa 2014 Hofer oli mukana Italian pronssia voittaneessa sekaviestijoukkueessa. Pikakilpailussa hän oli kahdestoista ja normaalimatkalla neljästoista. Pyeongchangin olympialaisissa 2018 hän hiihti kolmannen osuuden Italian saadessa jälleen pronssia sekaviestissä. Pikakilpailussa ja takaa-ajossa hän oli kymmenes. Hän sijoittui maailmancup-kaudella 2017–2018 toiseksi Oslon ja kolmanneksi Tjumenin takaa-ajokilpailuissa. Maailmancupin kokonaiskilpailussa hän oli viides, normaalimatkan ja takaa-ajon cupeissa neljäs.Kaudella 2018–2019 hän sijoittui kolmanneksi Oberhofin takaa-ajossa.


title: Lukas Hofer

text: Hofer voitti junioreiden maailmanmestaruuden pikamatkalla ja takaa-ajokilpailussa Canmoressa 2009. Nuorten MM-pronssia hän sai viestissä Ruhpoldingissa 2008. EM-kilpailuissa hän saavutti aikuisten sarjassa pronssia pikamatkalla Ridnaun-Val Ridannassa 2011. Rulla-ampumahiihdon MM-kilpailuissa hän sai kultaa pikamatkalla ja hopeaa takaa-ajokilpailussa Forni Avoltrissa 2013.


title: Kairapalmut

text:
Kairapalmut ("Pandanus") on kairapalmukasvien suku, johon kuuluu yli 600 lajia. Ne kasvavat luonnonvaraisina Afrikassa ja Aasian trooppisissa osissa sekä Tyynenmeren saarilla. Niillä on tyypillisesti runsas, miekkamaisten lehtien muodostama lehvästö ja hoikka runko, jota tukevat ilmajuuret.
Jokaisen lehden reunassa ja keskellä on rivi pieniä mutta teräviä piikkejä. Kairapalmut ovat kaksikotisia ja tuulipölytteisiä: kermanvalkoiset hedekukinnot roikkuvat oksien päästä ja niistä pöllähtää helposti siitepölyä. Emikukinnot muodostavat pieniä palloja, ja niistä kehittyy ananaksen näköisiä hedelmiä.


title: Kairapalmut

text: Monia kairapalmulajeja viljellään hyötykasveina. "Pandanus tectorius" -lajin lehdistä punotaan mattoja ja koreja, sen kukista saadaan eteerisiä öljyjä ja hedemiä käytetään ravinnoksi. "Pandanus amaryllifolius" on suosittu maustekasvi. "Pandanus utilis" -lajista ei tunneta luonnonvaraisia kantoja lainkaan, ja sitä viljellään ympäri maapalloa trooppisilla alueilla.


title: Janne Westerlund

text: Janne Westerlund (s. 1973) on Helsingissä asuva muusikko ja kuvataiteilija. Westerlundin ura alkoi 1990-luvun alussa Haminassa, jossa hän perusti Sweetheart-yhtyeen ystäviensä kanssa. Vuodesta 2001 lähtien hän on soittanut Circlessä ja Pharaoh Overlordissa. Vuonna 2004 Westerlund perusti Plain Ride -yhtyeen. Vuosien aikana Westerlund on vaikuttanut myös yhtyeissä Chainsmoker, Kirvasto, Ektroverde, Itäväylä ja The Lousy Lovers.


title: Janne Westerlund

text: Syksyllä 2012 Westerlundilta ilmestyi ensimmäinen soololevy, "Oran". Westerlundin pääinstrumentti on kitara, mutta soolokeikoillaan hän soittaa myös banjoa ja dulcimeria  .


title: Janne Westerlund

text: Vuonna 2013 Westerlund sävelsi soundtrack-albumin Jyrki Nissisen sarjakuvakirjaan "Kehittymättömät ufot".


title: Janne Westerlund

text: "Marshland", Westerlundin toinen soololevy, ilmestyi tammikuussa 2015 Ektro Recordsin kautta.


title: How Will I Know

text: How Will I Know on neljäs single Whitney Houstonin omaa nimeä kantavalta debyyttialbumilta. Kappaleen sanoittivat George Merrill ja Shannon Rubicam Boy Meets Girl -yhtyeestä. Alun perin kappale oli tarkoitettu Janet Jacksonille. Joulukuussa 1985 se aloitti Yhdysvaltojen Billboard Hot 100 -singlelistalla sijalla 60, ja nousi lopulta ykköseksi helmikuussa 1986. Siitä tuli Houstonin toinen ykköskappale Yhdysvalloissa, ja Suomessa se nousi virallisen listan sijalle 5.


title: Johan Reyner

text: Johan Reyner oli 1600-luvulla elänyt hollantilainen kauppias, joka laati yhden varhaisimmista hollanninkielisistä pikakirjoitusjärjestelmistä.


title: Johan Reyner

text:
Reyner oli tutustunut aikaisempiin englantilaisiin pikakirjoitusjärjestelmiin, ja julkaisi vuonna 1673 hollanninkielisen järjestelmän, joka perustui Sheltonin järjestelmään. Reyner sai järjestelmälle patentin, jonka mukaan hänellä oli yksinoikeus sen opettamiseen 15 vuodeksi.
Vuonna 1685 Reyner julkaisi järjestelmästä toisen version, jossa oli vaikutteita myös Johannes Gosens van Helderenin vuonna 1679 julkaisemasta järjestelmästä. Ei tiedetä, kuinka laajaa käyttöä Reynerin järjestelmällä oli, mutta ainakin tunnettu hollantilainen lingvisti Lambert ten Kate käytti sitä.


title: Lauantaimakkara

text: Lauantaimakkara on miedonmakuinen vaalea leikkelemakkara, jonka pääraaka-aineena on sianliha tai eri lihalajien sekoitus. Perunatärkkelyksen ansiosta makkaran rakenne on tasainen ja sileä. Lauantaimakkaraa ei tunneta Ruotsin lisäksi Suomen ulkopuolella, joskin samantapaisia makkaralaatuja on muuallakin. Ruotsissa lauantaimakkaraa myydään nimellä "Lördagskorv". Englanninkielisissä maissa lähin vastine on baloney-makkara.


title: Lauantaimakkara

text: Suomessa lauantaimakkaraa alettiin valmistaa 1920-luvun lopussa. Lauantaimakkara lienee nimetty tuolloin sunnuntaimakkaraksi kutsutun lyoninmakkaran innoittamana. Tuohon aikaan uusia tehdastekoisia makkaroita pidettiin tavallista tasokkaampana ravintona niiden tasaisen ja hienojakoisen rakenteen vuoksi. Tällaiset herkut sopivat viikonloppuun, kun työläiset olivat saaneet viikoittaisen tilipussinsa.


title: Lauantaimakkara

text: Lauantaimakkaran tyypillisiä valmistusaineita ovat sianliha, vesi, perunajauho, silava, stabilointiaineet, suola, kamara, glukoosi, soijaproteiini, arominvahvenne, hapettumisenestoaine, säilöntäaine ja mausteet kuten korianteri, pippuri ja inkivääri. Sianlihan ohella käytetään toisinaan naudan-tai broilerinlihaa.


title: Tennispallobiisi

text: "Tennispallobiisi" on rap-artisti "Steen1:senä" tunnetun Seppo Lampelan ja näyttelijä Jussi Lammen ensimmäinen yhteissingle heidän ensimmäiseltä yhteiseltä studioalbumiltaan "Bensaahan ne pojat tuli hakemaan". Singlellä vierailee Seppo Lampelan tytär Kastanja. Single julkaistiin Monsp Recordsin kautta 28. helmikuuta 2011. Kappale perustuu tarinaan, jonka Jussi Lampi kertoi Seppo Lampelalle.


title: Above

text: Above on yhdysvaltalaisen grunge- ja vaihtoehtorock-yhtye Mad Seasonin vuonna 1995 julkaisema albumi. Se jäi yhtyeen ainoaksi julkaisuksi. Se äänitettiin Bad Animals Studiossa Seattlessa.


title: Above

text: Albumilta julkaistiin samana vuonna yhteensä kolme singleä: "River of Deceit", "I Don't Know Anything" ja "Long Gone Day".


title: Above

text: Albumin kansitaide on yhtyeen laulajan, Layne Staleyn käsialaa.


title: Kokkolan suurpalo 1973

text: Kokkolan suurpalo oli Kokkolan Ykspihlajassa 23. toukokuuta 1973 öljy-yhtiö Esson varasto-alueella syttynyt tulipalo. Viallisen venttiilin kuumenemisesta alkunsa saaneessa palossa tuhoutui erityyppisiä palavia nesteitä noin 10,8 miljoonaa litraa. Palo oli vuoteen 1990 saakka Suomen historian suurin tulipalo.


title: Fariha Fathimath

text: Fariha Fathimath (s. 10. maaliskuuta 1987) on malediivilainen uimari. Hän osallistui Sydneyn olympialaisiin 2000 vain 13-vuotiaana ollen maansa nuorin olympiaurheilija. Fathimath osallistui 50 metrin vapaauintiin, jossa hän oli 69. ajallaan 32,36 sekuntia.